Bagaimana Saya Mengesan Pemandu Yang Langgar Lari Kereta Isteri Saya Dalam Tempoh 5 Jam

Nota Editor: Artikel ini asalnya diterbitkan di laman Facebook milik tuan Shak Hassan. Shak Hassan merupakan salah seorang penganalisa data di Datago. Kami kongsikan semula di sini dengan kebenaran beliau, semoga artikel ini boleh dijadi panduan kepada mereka yang menjadi mangsa langgar lari di Malaysia.

Isteri saya mengalami trauma yang teruk. Ia jelas kedengaran dalam vibrasi suaranya saat dia bercerita melalui telefon tentang langgar lari yang baru sahaja berlaku ke atas dirinya. Untuk ibu yang sepenuhnya memberi susu badan kepada bayi, ini adalah tidak bagus sama sekali. Dalam nada yang tersekat-sekat, maklumat yang tercerap hanyalah nombor pendaftaran kenderaan, jenis kereta dan imej ingatan yang berpecah-pecah terhadap rupa fizikal si pesalah. Perkara pertama yang saya lakukan adalah log masuk ke MYEG. Sistem MYEG, azalinya, membenarkan orang awam yang mendaftar sebagai pengguna memeriksa rekod urusan yang berkaitan dengan kenderaan mereka. Saman JPJ atau PDRM misalnya.

Di halaman ‘Summons Service’ PDRM, saya memilih ‘drop down menu’ Vehicle No. dan kombinasinya harus bersama ‘radio button’ Non Malaysia. Masukkan susunan teks ‘captcha’ dan tekan butang ‘Check Summons’. Tiada rekod. Kesimpulannya tiada apa-apa yang MYEG dapat sediakan untuk saya buat masa ini dalam mengesan pesalah terbabit. Sekiranya kenderaan terbabit mempunyai rekod kesalahan jalan raya, keputusan carian akan memaparkan perincian kesalahan bersama maklumat pemilik kenderaan (nama penuh dan nombor kad pengenalan). Berdasarkan ayat sebelum ini, sedarlah kita bahawasanya nama penuh pemilik dan nombor kad pengenalan boleh diakses di MYEG berdasarkan nombor pendaftaran kenderaan. Kombinasi tiga data ini adalah cantuman padu yang boleh diguna untuk pelbagai tujuan.

Saya aktifkan tab yang lain pada pelayar Chrome dan menaip URL ini di kotak alamat web : https://www.mycarinfo.com.my/ISearch. Web ini membenarkan pengguna memeriksa insurans kenderaan yang diambil oleh pemilik. Yang menariknya, ia mengembalikan juga nombor polisi dalam keputusan carian. Apakah data yang perlu dimasukkan untuk melakukan carian di MyCarInfo? Nombor pendaftaran kenderaan.

Sebaik sahaja saya mendapat nombor polisi insurans kenderaan yang melanggar kereta isteri saya. Saya aktifkan satu tab lagi pada pelayan web dan log masuk ke akaun yahoo yang saya telah daftarkan khusus untuk tujuan ini. Saya klik pada butang ‘Compose’ dan taip emel berikut :

Hi,
Could you please send cover note (softcopy) for my car policy to me?
This is important and please help as I need it for some urgent matters.

Vehicle Reg. No : XCX XX8X
Policy number : XX2XX3XXXX
Policy period : 23 Jul 2014 – 22 Jul 2015

Apakah makna emel di atas? Penyamaran. Saya menulis emel seolah-olah saya adalah tuan punya kenderaan. Apakah sentimen dalam praktis ini? Keyakinan terbina dalam minda pihak insurans apabila saya menyediakan kombinasi nombor pendaftaran kenderaan dan polisi. Percaya atau tidak – 4 daripada 5 pihak insurans di Malaysia tidak mempunyai prosedur validasi pengecaman pelanggan sebelum melepaskan data. Sebelum habis waktu pejabat, salah seorang daripada pegawai yang bertugas telah membalas emel saya berserta lampiran ‘Cover Note’ yang mengandungi data pemilik kenderaan – nama, nombor kad pengenalan, nombor telefon, alamat rumah, nombor casis kenderaan, jumlah yang diinsurankan dan pelbagai lagi yang anda boleh bayangkan yang harus tertera di atas helaian maklumat insurans kenderaan anda.

Yang saya karangkan di sini adalah 3% daripada kaedah menggali data di bawah cabang Social Engineering. Tiada SQL/XML/XSS/Header Injection, waima sebaris kod pun yang terlibat. Tiada brute force. Tiada server yang dilanggar masuk tanpa autoriti. Tiada kenalan yang bekerja di PDRM/JPJ. Tiada. Nil.

Manusia adalah entiti lemah yang terdedah kepada manipulasi psikologi dalam sesebuah seni bina sistem bersekuriti, walaupun, yang paling kebal. Kaedah konvensional seperti ini mempunyai kelangsungan hidup tahap tinggi yang merentas kepintaran algoritma. Barangkali manusia, adalah bug yang paling sukar untuk diurus selesaikan.

Sebagai meraikan betapa rapuhnya data pengguna di Malaysia, saya menghubungi brader yang melanggar kereta isteri saya di Bangsar tempoh hari dan mengajaknya pekena kopi di kedai mamak :)


Mengharukan, Kasih Sayang Seorang Ayah Digambarkan Semula Dalam Bentuk Lukisan

Seorang ayah seringkali digambarkan sebagai insan yang bersifat tegas, dan garang, berlawanan dengan sifat ibu yang sering digambarkan seorang yang lemah-lembut, penyayang dan prihatin.

Secara dasarnya, itulah sifat yang berpatutan dimiliki oleh seorang yang bergelar ketua keluarga. Namun begitu, di sebalik perwatakan tegas dan garang, seorang ayah itu sebenarnya penuh dengan sifat mesra, mengambil berat dan kasih sayang terutama kepada keluarganya, lebih-lebih lagi demi anaknya. Mungkin inilah yang pernah kita semua terlepas pandang ketika kecil dahulu.

Seorang peluis dari Ukrine yang terkenal dengan panggilan Soosh melakar beberapa ilustrasi memperlihatkan watak seorang ayah bersama anak perempuannya yang sungguh mengharukan. Apa yang buat kami tersentuh ialah ketika zaman kanak-kanak, beliau tidak berkesempatan hidup bersama ayahnya. Jadi, lukisan ini dicipta sebagai pengubat rindu untuknya.

Lukisan ini bukan lukisan biasa, tetapi inilah lukisan teristimewa, sebuah lukisan yang digambarkan dengan penuh perasaan.

1. Seorang ayah tidak malu melakukan perkara-perkara yang mungkin sukar bagi seorang lelaki seperti menyikat rambut anaknya.

2. Sesibuk manapun seorang ayah, dia tetap mempunyai masa untuk anaknya.

3. Seorang ayah selalu sahaja mempunyai idea demi mengembirakan anaknya.

4. Seorang ayah akan sentiasa meluangkan waktu bersama anaknya meskipun ketika itu dia sedang sibuk

5. Seorang ayah sanggup melakukan apa sahaja untuk menghiburkan anaknya.

6. Ketika bersama ayah, perasaannya rasa seperti berada di puncak dunia.

7. Rindu akan hangatnya pelukan seorang ayah.

8. Seorang ayah sentiasa berada di sisi anaknya dan bersedia melindunginya dari sebarang ancaman.

9. Seorang ayah sanggup tidur di tempat yang lebih sempit demi keselesaan anaknya.

10. Berpisah dengan ayah adalah sesuatu yang menyedihkan walaupun hanya untuk beberapa hari sahaja.

Inilah yang cuba dibayangkan oleh pelukis jika dia berpeluang untuk hidup bersama ayahnya ketika kecil. Bila difikir semula, untung sesiapa yang masih berpeluang hidup bersama ayah. Siapa pun ayah anda, percayalah dia adalah seorang insan istimewa yang dihadiahkan untuk anda, tiada yang lain mampu menandinginya.

Seorang ayah juga merupakan hero paling kuat di hati anaknya, setuju?


Mengidam Bau Wangian ‘Ex-Boyfriend’, Lelaki Ini Kecewa Anak Dikandung Isteri Bukan Miliknya

Baru-baru ini kecoh di media sosial apabila tangkap layar sebuah pengakuan di IIUM dimana seorang lelaki meluahkan isterinya yang sedang hamil mengidam bau bekas teman lelakinya.

Menerusi perkongsian tersebut yang dikongsikan kembali di Twitter, pada awalnya lelaki itu menyangka bahawa ia hanya gurauan semata-mata tetapi si isteri nekad untuk meminta suaminya mencari wangian yang sering dipakai oleh bekas teman lelakinya itu.

Tersedak I baca status ni. Pasrah je si suami suruh wife contact ex. 😂😭

Dear husband sekalian, apa benda paling gila wife korang pernah mengidam??? pic.twitter.com/osGeJNa5sN

— Faa | MarhaenMy (@MarhaenMy) October 18, 2022

Disebabkan berasa kasihan dengan anaknya yang dikandungkan oleh isterinya, maka si suami sanggup berhabis duit untuk membeli segala jenis wangian tetapi isterinya masih tidak berpuas hati sehingga tarik muka dengannya.

Oleh itu, dia telah meminta isterinya untuk menghubungi bekas kekasihnya itu dan meminta lelaki berkenaan menghantar wangian yang dipakai olehnya. Akan tetapi, diakhir cerita rupa-rupanya si isteri pernah curang dengan bekas teman lelakinya.

Lebih mengejutkan lagi apabila anak yang dikandungnya bukanlah dari benih suaminya tetapi dari bekas kekasihnya itu dan dia kecewa apabila tahu keputusan paternity.


Mengidam Tapi Tiada Dalam Menu, Lee Zii Jia Terkejut Terima 3 Bungkus Nasi Lemak Daripada Peminat

Setibanya di Malaysia pada 2 Ogos lepas, atlet badminton negara, Lee Zii Jia menzahirkan rasa rindu mahu menikmati nasi lemak. Akan tetapi, hotel yang menjadi tempat kuarantinnya tidak menyediakan nasi lemak.

Lantaran itu, beliau berasa kecewa kerana nasi lemak tiada dalam menu pesanan dan memilih untuk memesan nasi kandar sebagai ganti. Perkara tersebut telah mendapat perhatian ramai dan segelintir netizen mahu menghantarkan nasi lemak kepada beliau.

Terbaharu, Lee Zii Jia telah berkongsi di Instastory dan TikTok miliknya semalam bahawa telah menerima 3 bungkus nasi lemak. Menurut beliau, dirinya tidak mengetahui siapa yang memesan nasi lemak itu.

Malah, Lee Zii Jia turut pening mahu menghabiskan nasi lemak tersebut dan akan cuba sedaya upaya untuk menghabiskan ia bagi menghargai usaha pemberi nasi lemak itu.

nnti lzj gemuk😭#shuttlehearts #olympictokyo2020 #olimpiktokyo2020 #leeziijia #ganbattemalaysia #badminton #badmintonskills #olimpik #sokongmalaysia

♬ original sound – 아이닌🇲🇾 – 艾宁 | 아이닌🇲🇾

Menjengah ke ruangan komen, dapat dilihat para netizen memuji Lee Zii Jia menghargai pemberi nasi lemak itu apabila mengatakan akan mencuba sehabis baik menghabiskan ia.

Malah, rata-rata netizen turut berasa terhibur dengan tingkah laku Lee Zii Jia. Pasti lepas ini ramai yang mahu belajar masak nasi lemak untuk berikan padanya.

Sementara itu, kami kongsikan beberapa artikel menarik di The Vocket pada pautan di bawah ini.

Gambar Lama Dhabitah ‘Dipijak’ Ketika Latihan Kembali Tular, Netizen Luah Rasa Kagum

Gayakan Seragam ‘Sopan’ Di Sukan Olimpik, Gimnas Wanita Jerman Ini Curi Tumpuan Netizen

Terjatuh Ketika Bertanding, Atlet Belanda Ini Bangkit Menangi Acara Larian Di Olimpik 2020


‘Mengikut Panduan Al-Quran’ – Fezrul Khan Memperjelaskan Isu Bela Anjing

Pelakon, Fezrul Khan akhirnya tampil menjelaskan kecaman orang ramai selepas video dia bersama anjing peliharaannya tular dan menjadi perbualan netizen sejak kebelakangan ini.

Menurut laporan, Fezrul memberitahu dia membela anjing untuk menjaga kebunnya di Kuala Pilah, Negeri Sembilan. Bahkan, dia menyedari batas hukum membela anjing serta menjadikan kitab suci sebagai panduan menjawab persoalan netizen.

A post shared by Fezrul Khan Junaidi ™ (@fezrulkhan)

Fezrul Khan atau nama sebenarnya Fezrul Khan Junaidi Khan berkata, oleh kerana terdapat banyak sudut pandangan yang berbeza, dia sentiasa merujuk kitab suci al-Quran sebagai panduan dalam setiap perkara yang dilakukannya.

Malah, Fezrul juga berpendapat orang ramai terlalu mudah menjatuhkan hukum agama dengan hanya menonton ceramah di kaca TV tanpa membuat kajian lanjut dan memahami kitab suci.

Baginya, jika dia sendiri tidak pasti dan tidak faham dengan sesuatu perkara selepas merujuk al-Quran, dia akan meminta nasihat dengan lebih lanjut kepada mana-mana ustaz.

Walau bagaimanapun, Fezrul menasihatkan orang ramai supaya mengikuti al-Quran sebagai panduan utama, daripada hanya bergantung kepada ceramah ustaz dan ustazah dan terus percaya.

Fezrul Khan turut memaklumka bahawa terdapat pelbagai mazhab di dunia ini, sebahagiannya diamalkan di Malaysia dan sebahagian lagi di negara lain.

Tambahnya lagi, jika orang bertanya kenapa ada anjing di Kaabah, askar akan menjawab tidak menjadi masalah untuk mempunyai anjing di situ.

Terdahulu, pelakon berusia 40 tahun ini berkongsi video dirinya di dalam rumah bersama anjing jenis K9 peliharaannya, juga dikenali sebagai anjing pengesan polis.


Mengimbau Kenangan Lalu, Lelaki Ini Kongsi Gambar Di Tokyo Auto Salon Menggunakan Nokia C1

Kadang-kala kita pasti merindui zaman-zaman retro yang menggamit kenangan lalu. Malah, kini orang ramai mulai bereksperimen untuk merakam video atau mengambil gambar dengan vibes 90-an yang mana dilihat lebih estetik dan unik.

Menerusi perkongsian seorang pengguna Facebook bernama Yashwin Marthaveron, beliau telah memperlihatkan koleksi gambar yang dirakam secara unik pada acara Tokyo Auto Salon di Kuala Lumpur baru-baru ini.

Beliau memaklumkan bahawa telah mengambil gambar dengan telefon bimbit yang sudah berusia lebih 10 tahun lamanya.

Model telefon pintar yang dimaksudkan adalah Nokia C1 di mana berjaya dijumpai sewaktu sedang mengemas di rumah. Hasil gambar yang dipaparkan sudah pastinya kabur yang mana sangat menepati citarasa beliau yang mahukan vibes 2000.

Memandangkan kereta-kereta yang dipamerkan datang daripada tahun 90-an, jadi terhasillah gambar seperti berada di zaman retro pula. Bahkan, hasil gambar sedemikian memang dikaitkan dengan budaya kereta JDM di Jepun sewaktu zaman kegemilangannya seperti yang dijumpai di internet.

Menariknya, hantaran beliau telah mencuri perhatian pengguna Facebook yang mana memuji hasil gambar yang ditampilkan memang unik dan menarik. Malah, pilihan penggunaan kamera telefon Nokia lama juga dilihat sebagai satu langkah yang bijak dalam menyerlahkan vibes 2000-an.

Jadi tidak hairanlah, kini semakin ramai yang berminat mendapatkan telefon bimbit atau kamera polaroid retro kerana mahukan efek gambar yang lebih unik dan estetik yang menggamit kenangan silam.


8 Budaya Menarik Berhari Raya Yang Masih Diamalkan Oleh Orang Sarawak

Perkara menarik tentang berhari raya di Sarawak.

Minggu depan jika diizin Allah maka dapatlah kita menyambut hari raya puasa atau Aidil Fitri.

Sebagai orang Malaya yang tinggal di Bumi Kenyalang ini saya telah melalui suasana hari raya di Sarawak hampir belasan kali.

Maka saya sudah tahu adat dan kelaziman tatkala hari raya disambut oleh masyarakat Islam di sini.

Bagi sahabat saya yang berada di semenanjung saya ingin kongsikan sedikit apa yang LAZIM semasa menyambut Aidil Fitri di Sarawak.

Manakala bagi yang pernah menetap di Sarawak semoga akan tergamit memori anda saat berhari raya di Sarawak.

Jika di Semenanjung, ketupat lemang menjadi hidangan ruji saat hari raya. Di Sarawak kami sering menyediakan Kelupis sebagai juadah.

Rasanya seakan ketupat pulut cuma ia lebih lembut dan berkanji serta lebih manis rasanya. Selalu dimakan dengan rendang, kari dan sekaya telur.

Hidangan ini memang hidangan asal masyarakat Borneo kerana selain orang Melayu, orang Iban turut memasak kelupis dan ketupat semasa hari gawai.

Biasanya mudah didapati dikalangan masyarakat Islam Bidayuh. Lemang yang dimasak dengan pulut merah mempunyai citarasa yang tersendiri.

Boleh cuba walaupun bukan masa perayaan kerana periuk kera banyak dijual di Sungai Duyuh Serikin.

Hari raya semestinya perlukan warna-warna. Di Sarawak warna warni hari raya ialah pada kek lapisnya. Sepenuh penuh meja akan tersusun indah kek lapis pelbagai rasa dan warna.

Pada saya KEK LAPIS SARAWAK adalah resepi dinamik. Sentiasa wujud ciptaan kek lapis baru. Malah dalam banyak-banyak makanan di dunia saya kira KEK LAPIS SARAWAK PALING BANYAK NAMA.

Jika hati pari dan kek masam manis sudah menjadi kek klasik, anda boleh temui kek idola cheese, kek Cadbury malah kek Neelofa pun ada.

Kedua air ini amat mudah ditemui saat perayaan hari raya. Air soda atau lemenet didalam botol hitam ini biasanya dikilangkan di Sibu dan Kuching menjadi pilihan orang Melayu yang ingin mengimbau suasana klasik dan malar hijau (evergreen) dalam sambutan hari raya.

Selain air lemenet, Sundrop turut menjadi pilihan jika tetamu tidak mahu minum air bergas. Sundrop adalah air oren produk tempatan.

Berbaju Melayu amat trendy di hari raya jika di Sarawak. Malah ada yang memakai baju Melayu hingga hari raya ke 7.

Mereka akan memakai baju pelbagai warna dan sedondon mengikut tema masing masing. Hari raya pertama mungkin hijau, esoknya merah, lusa kuning.

Malah baju Melayu tahun lepas akan dipakai kembali sebagai penaik seri. Saya pernah lihat anak-anak muda makan di Mc Donald pada hari raya ke 4 masih lengkap berbaju Melayu dan bersongkok.

Saya amat bangga dengan sikap sedemikian di kalangan anak-anak muda. Malah bukan sahaja dipakai orang Melayu malah sahabat Iban dan Bidayuh turut memakai baju Melayu atau baju kurung semasa menziarahi rumah kawan-kawan.

Biasanya ziarah kubur di Sarawak dilakukan pada hari raya kedua. Memang meriah suasana di permakaman.

Sanak saudara membaca yassin, berdoa akan kesejahteraan orang-orang tersayang yang mendahului kita.

Namun yang menarik ialah kanak-kanak akan mendapat sedekah wang syiling di tanah kubur.

Orang-orang tua tidak lokek memberi kanak-kanak yang berada di situ wang syiling dan gula-gula.

Semasa takbir dibaca beramai-ramai sambil menanti kutbah, beberapa ahli masjid atau surau di kampung-kampung akan mengikat kain di pinggang dan berjalan di barisan saf jamaah.

Maka jemaah akan memberi derma dengan memasukkan wang di dalam ikatan kain itu.

Kelaziman ini digelar Sadak (seperti nelayan menyadak bubuk). Ia adalah suasana biasa di kampung pesisir laut. Sungguh unik sekali.

Kalau di Semenanjung ramai yang memasang panjut atau pelita di kampung. Tetapi kampung-kampung di Sarawak akan memasang mandong atau bertuntong.

Sama konsepnya mengunakan pelita minyak. Cuma kalau bertuntong mereka akan memasangnya di pintu gerbang masuk ke kampung.

Malah ada wakil rakyat yang berikan peruntukan pada kampung untuk membina gerbang dan dipertandingkan.

Demikianlah sedikit sebanyak saya kongsikan suasana hari raya di Sarawak.
Jika ada salah silap mohon ampun dan maaf.

Baca lagi: 8 Peristiwa Yang Paling Aku Ingat Selama 3 Tahun Berpuasa Dan Beraya Di Perantauan


Mengimbau Kenangan Masa Kecil, Starbucks Perkenalkan 3 Minuman ‘Fresh’ Mulai Hari Ini

Starbucks baru sahaja melancarkan 3 minuman yang berinsipirasikan kudap-kudapan masa kecil anda. Minuman tersebut adalah Starbucks Neapolitan Frappuccino, Starbucks S’mores Frappuccino dan Starbucks Chocolate Truffle Nitro Cold Brew.

Minuman ini sudah mula dijual mulai hari ini di kesemua cawangan Starbucks dan harganya bermula daripada RM17. Pastinya minuman ini akan membawa anda ke memori zaman kanak-kanak anda yang gembira menikmati snek sebagai ganjaran.

Kami telah mencuba ketiga-tiga minuman ini tadi dan setiap satunya memiliki keistimewaan tersendiri. Nak tahu apa istimewanya minuman-minuman ini? Jom baca sampai habis.

Umpama makan aiskrim neapolitan bersama wafer, itulah perasaan yang kami dapat gambarkan apabila menikmati Starbucks Neapolitan Frappucino ini. Malah, gabungan sos mocha, sos strawberi dan serbuk kacang vanila serta wafer cukup sempurna serta rasa manisnya tidak membuatkan anda muak.

Nampak ‘simple’ tetapi rasanya akan membuatkan anda seperti sedang berkhemah bersama rakan-rakan. Mana tidaknya, tidak lengkap jika berkhemah tapi tidak ada marshmallow yang dibakar, bukan?

Minuman ini mengabungkan sirap vanila, sos mocha dan kopi serta diletakkan marshmallow bakar dengan taburan keropok graham. Minuman ternyata mempunyai rasa ‘creamy’ dan jika anda mahu sedikit kelainan bolehlah tambahkan kopi dalam minuman ini.

Bagi penggemar kopi, anda perlu cuba minuman yang menyegarkan ini. Rasa manis dan masin dalam minuman ini akan membuatkan anda ‘segar’ dan tidak mengantuk.

Gabungan karamel masin bersama chocolate cold foam topping bersama taburan serbuk coklat akan membuka selera anda. Bukan sahaja penggemar kopi tetapi anda yang suka coklat akan menyukai minuman ini.

Secara keseluruhannya, minuman-minuman ini cukup menyegarkan dan membuatkan kami berasa menikmati snek dan juga pencuci mulut pada zaman kecil-kecil dahulu. Secara personal, kami cukup menggemari Starbucks Chocolate Truffle Nitro Cold Brew kerana tidak terlalu manis dan sangat menyegarkan.

Malah, minuman ini juga boleh dinikmati oleh mereka yang gemarkan coklat mahupun kopi. Kiranya sangat ‘perfect’ untuk dinikmati ketika cuaca panas saat ini agar dapat menyegarkan tekak anda. Tunggu apa lagi? Anda perlu cuba segera!

Sementara itu, kami kongsikan beberapa artikel berkaitan Starbucks pada pautan di bawah ini.

Pernah Jatuh, Ini ‘Rahsia’ Dan Cara Starbucks Kembali Kuasai Pasaran Kopi Di Seluruh Dunia

Cawan Starbucks Secara ‘Tidak Sengaja’ Muncul Dalam Game Of Thrones


Mengimbau Memori, MPH Hadir Dengan Koleksi Kalendar ‘Playtime With Lat’ Tahun 2021 Edisi Terhad

Kampung Boy merupakan siri komik dan animasi yang menghiasi zaman kanak-kanak segelintir rakyat Malaysia. Pastinya rakyat Malaysia mengenali siapa pelukis disebalik komik tersebut.

Terbaharu, MPH tampil berkolaborasi dengan ikon Malaysia Dato’ Lat. Mengimbau kenangan permainan tradisional kanak-kanak Malaysia zaman dahulu, Playtime with Lat adalah tajuk kalendar MPH untuk tahun 2021.

Ia menampilkan beberapa permainan kegemaran Dato’ Lat ketika beliau masih kecil dan membesar di kampung. Sebilangan besar ilustrasi yang digunakan terdapat di dalam bukunya, Kampung Boy: Yesterday and Today.

Untuk pengetahuan anda, kalendar edisi terhad ini akan mula dijual mulai 25 November 2020. Bagi anda yang tidak mahu terlepas untuk mendapatkannya, anda boleh buat tempahan awal di sini.

Harga untuk kalendar ini adalah RM25 sahaja dan kini MPH menawarkan diskaun sebanyak 15% untuk tempahan awal. Tunggu apa lagi? Jom beli!

Tahukah anda bahawa rumah ‘Kampung Boy’ akan dibuka di Perak? Klik pautan di bawah untuk ketahui lebih lanjut.

Daripada Komik Jadi Realiti, Rumah ‘Kampung Boy’ Di Perak Bakal Dibuka Hujung Tahun Ini

Kecantikan Luar Biasa ‘Blue Tears’ Di Kuala Selangor Jadi Tarikan Pelancong Seluruh Dunia

‘Onsen’ Terbesar Malaysia Di Hulu Langat Bakal Jadi Tarikan Pelancong Seluruh Dunia


Mengimbau Nostalgia, Ini 5 Drama Filipina Yang Pernah Jadi Bualan Rakyat Malaysia Suatu Ketika Dahulu

Anda masih ingat tak drama-drama ciptaan orang Asia yang pernah menjadi fenomena di Malaysia ini? Apabila sebut sahaja perkataan telenovela, pasti akan terlintas pelbagai drama yang pernah menjadi kegilaan ramai termasuklah Pangako Sa’yo dan Marimar.

Disebabkan sebelum ini kami telah ‘throwback’ filem seram Thailand yang wajib anda tonton, kali ini kami ingin ‘throwback’ pula drama telenovela yang pernah ditayangkan di TV3 suatu ketika dahulu yang tentunya akan menggamit kenangan ramai pihak.

Siapa sahaja yang akan lupa pada drama “Pangako Sa’yo” (The Promise) ini? Walaupun drama “Pangako Sa’yo” telah mula diperkenalkan pada tahun 2000 dan telah lama ditamatkan iaitu pada tahun 2002, drama ini masih menjadi bualan orang ramai.

Sejak drama ini diperkenalkan, ia telah terbukti bahawa drama tersebut antara drama yang paling hangat di Malaysia. Gandingan hebat kedua pelakon tersebut, Jericho Rosales dan Kristine Hermosa di mana sewaktu drama tersebut ditayangkan, beliau baru sahaja mencecah usia 17 tahun. Jalan cerita yang penuh drama serta kisah percintaan telah menyebabkan penonton tak lekang dari kaca televisyen bagi mengikuti drama tersebut.

Drama yang seterusnya ini merupakan drama yang paling popular di Malaysia, malah jika sebut sahaja tajuknya di khalayak ramai mesti umum tahu akan drama kenal. Drama yang berjudul “Be Careful With My Heart” telah dibintangi oleh Jodi Sta. Maria, Richard Yap, Janella Salvador, Jerome Ponce dan Mutya Orquia.

Drama ini telah mula ditayangkan pada tahun 2012 dan tamat penyiaran pada tahun 2014. Mengisahkan tentang seorang wanita bernama Maya yang berpindah ke kawasan bandar bagi mengejar cita-cita beliau untuk menjadi pramugari namun bagi menanggung kos pembelajaran dalam menyertai kru kabin dan perkhidmatan syarikat penerbangan, beliau telah bekerja sebagai pengasuh.

Suatu hari Maya telah keluar untuk mencari kerja namun beliau terlibat dengan kemalangan kecil. Pada ketika itu, Richard nampak Maya yang dalam kesusahan maka beliau menolongnya. Apabila beliau mendapat tahu Maya sedang mencari kerja, Richard telah menawarkan pekerjaan kepada Maya iaitu menjadi pengasuh di rumahnya itu.

Seterusnya, drama yang berjaya menambat hati rakyat Malaysia adalah “The Legal Wife”. Mesti anda tertanya-tanya cerita ini tentang apa bukan? Drama ini mengisahkan tentang seorang gadis yang bernama Monica. Pada awalnya, Monica sangat gembira dengan kehidupannya sehinggalah beliau mengetahui perkara yang sebenar. Pada usia 10 tahun, Monica telah mendapat tahu bahawa lelaki yang beliau kenali sebagai ‘ayah’ hanyalah kekasih ibunya.

Terdahulu sewaktu ibunya sedang sarat mengandungkan Monica, ibunya telah melarikan diri kerana menganggap perkahwinan bersama suaminya tidak membawa sebarang kebahagiaan jadi beliau telah larikan diri dan tinggalkan suaminya itu. Namun setelah beberapa tahun, Monica dan ibunya terpaksa berjumpa dengan keluarga sebenarnya.

Pada suatu hari, Monica terjumpa seorang jejaka yang bernama Adrian. Mereka berdua telah jatuh cinta walaubagaimanapun hubungan tersebut telah ditentang oleh ramai orang termasuklah ayah kandungnya. Jika anda hendak tahu sejauh mana Monica akan memperjuangkan haknya dan adakah beliau akan bersama dengan Adrian? Anda mestilah tonton drama ini.

Bagi sesiapa yang ingin layan cerita romantik, kami cadangkan drama berjudul “Forevermore” ini. Drama ini mula ditayangkan pada tahun 2014 dan tamat pada tahun 2015.

Dibintangi oleh Liza Soberano dan Enrique Gil, drama “Forevermore” ini telah dirakam di ladang strawberi di Benguet. Menceritakan tentang seorang jejaka tampan yang bernama Xander iaitu pewaris bagi sebuah Hotel yang sombong serta mempunyai perangai yang sukar untuk diubah.

Berbeza dengan Agnes iaitu seorang gadis yang rajin dan kuat. Lama kelamaan, mereka telah jatuh cinta namun mereka diuji apabila hubungan mereka ditentang dan mereka terjerat dengan perselisihan tanah ladang strawberi antara kelaurga mereka.

Drama yang seterusnya merupakan antara drama Filipina yang paling terkenal. Drama tersebut mula ditayangkan pada tahun 2014 dan dibintangi oleh Alex Gonzaga, Yen Santos dan Joseph Marco sebagai pelakon utama drama tersebut.

Mengisahkan tentang seorang gadis yang bernama Diane yang mempunyai perwatakan yang ceria malah beliau sangat disenangi dengan sesiap sahaja. Beliau telah bertunang dengan lelaki yang sempurna dan mempunyai keluarga yang bahagia. Apa lagi tak cukup kan?

Namun pada suatu hari perkara tersebut berubah apabila beliau terlibat dengan kemalangan dan berada dalam keadaan koma. Walaupun begitu, roh beliau masih mengembara di dunia dan telah menemui The Scheduler, iaitu mahkluk yang ditugaskan untuk membimbing roh orang mati ke destinasi yang terakhir. Jika anda ingin tahu kisah selanjutnya, anda mestilah tonton drama ini.

Melihat kepada drama-drama Filipina yang pernah ditayangkan di Malaysia ini pastinya menggamit kenangan. Masih ada lagi ke drama-drama seperti ini ditayangkan di Malaysia?

Baca juga perkongsian kami yang terdahulu mengenai drama “Hati Yang Tersakiti” tiru drama Thailand? Baca pada pautan di bawah.

Netizen Dakwa Karya ‘Hati Yang Tersakiti’ Tiru Drama Thailand?

5 Filem Seram Thailand Yang Pernah Menakutkan Anda Suatu Ketika Dahulu


Mengimbau Sejarah 1960’an Negeri Sembilan. Dokek Di Hati

Seronok pula bila saya menonton video 1960’an di Negeri Sembilan.

Video ini merupakan imbasan sejarah perjalanan dari Seremban ke Kuala Pilah, melalui Bukit Putus.

Tidak sangka dalam video berdurasi kurang dari 3 minit kita dapat melihat pelbagai pemandangan zaman dahulu.


Menginap Hotel 5 Bintang Dan Naik ‘Private Yacht’, Netizen Seronok Lihat Khairulaming Bawa Staf Bercuti

Jika pada tahun lalu Khairulaming menarik perhatian warganet dengan membawa kesemua staf Sambal Nyet bercuti di Lalang Resort & Spa, Jeli Kelantan.

Pada malam semalam pengasas bisnes sambal itu berkongsi video beliau dan staf pergi bercuti di Langkawi. Menurutnya, operasi kilang ditutup selama lima hari untuk menjayakan retreat tersebut.

Menerusi video yang berdurasi tiga minit itu, setiba rombongan mereka ke Langkawi, Khairulaming menyediakan penginapan di sebuah hotel 5 bintang supaya semua stafnya dapat berehat dengan selesa dan tenang.

Minggu ni kita tutup kilang Sambal Nyet selama 5 hari untuk bawa kesemua 60 staff bercuti di Langkawi. Kita sediakan hotel 5 bintang, jetski, explore cave, snorkelling, private yacht untuk tgk sunset & duit belanja untuk diaorang shopping. Alhamdulillah semua staff happy ✨🥹 pic.twitter.com/in15T42wFQ

— Khairulaming (@khairulaming) May 21, 2023

Kemudian pada hari kedua, Khairulaming membuat surprise dengan menyediakan private yacht untuk stafnya menikmati permandangan laut. Beliau menyewakan dua kapal untuk mengasingkan staf lelaki dan wanita. Jetski juga disediakan untuk mereka yang ‘berjiwa kelajuan’ di lautan.

Pada waktu malamnya, Khairulaming memberikan ‘duit poket’ kepada semua staf untuk mereka semua bebas berbelanja membeli apa yang mereka mahu.

Hari ketiga pula semua staf Sambal Nyet dibawa pergi ke Underwater World Langkawi untuk melihat hidupan laut lebih dekat. Selepas itu mereka semua menaiki bot sekali lagi untuk meneroka kawasan hutan paya bakau & masuk ke gua.

Aktiviti tidak berhenti di situ sahaja, Khairulaming membawa mereka semua naik kereta kabel naik ke puncak gunung yang setinggi 713 meter.

Kemudian sebuah restoran sudah ditempah untuk menjamu 60 staf Sambal Nyet merasai makanan kampung tempatan.

Perkongsian Khairulaming itu telah mendapat pujian orang ramai yang turut berasa gembira melihat semua staf dihargai dan dilayan dengan baik.

Ada netizen mendoakan agar Khairulaming akan membawa stafnya ke umrah, ikon masakan Malaysia jawab dengan ‘mengaminkan’ doa itu.

Terdapat juga pemilik bisnes lain yang menyatakan mereka terinspirasi dengan cara Khairulaming menghargai staf, jadi mereka sudah pun mula ‘menirunya’ dengan membawa staf mereka sendiri makan angin.


Menguap Boleh Berjangkit? Ini Yang Anda Patut Tahu

Semasa menaip artikel ini sahaja, saya sudah menguap lebih 10 kali. Anda juga boleh menguap secara spontan apabila membaca artikel ini. Namun, hanya memikirkan menguap sahaja boleh menyebabkan anda menguap secara semulajadi.

Tak percaya? Cuba anda tonton video ini.

Anda ada menguap semasa tonton video itu tadi, kan?

Menguap berpunca daripada saluran darah dalam badan manusia yang kekurangan oksigen. Otot-otot di muka akan berubah dan menyebabkan kita menutup mata ketika menguap. Oleh sebab itu, air mata terkeluar kerana otot-otot muka menekan kelenjar air mata.

Menguap adalah tingkah laku instinktif (naluri) di mana telah wujud ketika dalam perut ibu lagi. Percaya atau tidak, apabila seseorang yang berada di dalam 1 kumpulan itu menguap, boleh dikatakan sebahagian daripada ahli kumpulan yang lain akan turut menguap dalam tempoh 5 minit.Robert Provine, Professor Psikologi & Neurosains, University of Maryland

Kajian yang dijalankan di Eropah, Amerika Utara, Asia & Afrika mendapati tabiat menguap mempunyai kesan berantai boleh menyebabkan orang lain juga menguap merupakan faktor emosi & kedekatan individu.

Ketika menguap, otak memproses informasi disalurkan untuk menganalisis & meniru gaya orang lain. Proses ini dikenali sebagai ‘mirror-neuron system’ yang mengandungi sel otak aktif membuatkan kita meniru gaya dan aksi orang lain ketika melihat mereka. Selain itu, jangkitan menguap dapat membantu kita berkomunikasi melalui ‘level of alertness’ kepada orang lain.

Menguap bertujuan untuk mengawal suhu otak di mana regangan yang berlaku di sekitar rahang meningkatkan aliran darah di leher, muka & kepala ketika menguap. Menarik nafas ketika menguap akan menggerakkan cairan tulang belakang & darah dari otak ke bawah. Kajian ini menjelaskan seseorang itu keletihan dan mengantuk akan mengakibatkan kenaikan suhu otak sehingga tubuh secara reflex akan bertindakbalas menggerakkan saraf-saraf otak sehingga menyebabkan menguap berkali-kali untuk menyejukkan suhu otak.Dr. Andrew C. Gallup & kumpulan penyelidikannya dari State University of New York

Oh ya! Sudah berapa kalikah anda menguap sepanjang membaca artikel ini?


Mengundi 101: ‘Checklist’ Penting Buat Pengundi Kali Pertama

Buat anda yang lahir pada tahun 1992-1997 bakal menyaksikan proses Pilihan Raya Umum kali ke-14 ini sebagai pengalaman pertama untuk keluar mengundi. Di sini kami akan kongsi sedikit info tentang apa yang anda harus lakukan dan apa yang anda harus elakkan ketika hari pengundian esok.

1. Pastikan anda sudah mendaftar untuk mengundi pada PRU14 ini

Semak kelayakan untuk anda mengundi di laman web Semakan Daftar Pemilih Suruhanjaya Pilihan Raya Malaysia. Masukkan nombor kad pengenalan anda tanpa jarak atau ‘-‘ dan klik semak

Semua maklumat seperti tempat mengundi dan masa sudah tersedia di hasil carian itu. Calon yang bertanding dikawasan anda pun ada disertakan sekali.

Pastikan anda memakai pakaian yang sopan, tidak seksi dan yang paling penting sekali jangan pakai pakaian yang melambangkan identiti mana-mana parti dalam lingkungan 50 meter dari kawasan mengundi. Tudung parti pun tidak boleh ye kakak.

Ini mungkin part yang paling menyeronokkan, celup jari dengan dakwat kekal sebab selepas selesai mengundi boleh selfie dengan caption “done mengundi”. Diingatkan supaya jangan mengambil gambar kertas mengundi, anda boleh didakwa. Baca langkah demi langkah proses pengundian untuk mengelakkan sebarang kesilapan berlaku.

Ini adalah item yang paling penting untuk anda bawa esok. Jika anda tidak bawa kad pengenalan, anda mungkin berdepan masalah untuk membuang undi.

Setelah puas menyelongkar segala isi rumah dan kad pengenalan anda sah hilang, anda perlulah cepat-cepat report kehilangan kad pengenalan di pejabat Jabatan Pendaftaran Negara (JPN) untuk dapatkan dokumen pengenalan sementara.

Jika anda tidak sempat untuk ke JPN, anda boleh gunakan Pasport Malaysia, lesen memandu atau mana-mana dokumen pengenalan diri yang dikeluarkan oleh pihak berkuasa kerajaan yang mengandungi gambar, nama dan nombor kad pengenalan anda. Selamat mengundi.

Tip lain adalah jangan buat undi rosak kerana setiap undi adalah sangat penting. Selamat mengundi kepada semua dan ingat, setiap calon yang anda pangkah akan mentadbir negara dalam 5 tahun akan datang. Buat pilihan yang terbaik. Selamat mengundi sekali lagi!


SPR Tetapkan Hari Mengundi 9 Mei Ini

Tarikh untuk rakyat Malaysia keluar mengundi telahpun diumumkan oleh pihak Suruhanjaya Pilihan Raya (SPR) iaitu pada 9 Mei ini. Pengumuman itu disampaikan sendiri oleh pengerusi SPR, Tan Sri Mohamad Hashim Abdullah di mesyuarat khas PRU yang diadakan di ibu pejabat SPR di Putrajaya pagi tadi.

Beliau turut mengumumkan proses pengundian awal akan berlangsung pada 5 Mei dan tarikh tutup undi pos adalah pada 28 April bagi kategori 21(c). Tempoh berkempen PRU kali ini berlangsung agak pendek iaitu 11 hari bermula pada hari penamaan calon pada 28 April.

SPR menjemput 14 negara sebagai pemerhati antarabangsa untuk PRU-14 sebagai pemerhati. Tambah beliau, SPR tidak mengiktiraf mana-mana organisasi dan individu lain selain yang dilantik oleh SPR sebagai pemerhati PRU-14.

Nampaknya ini merupakan kali pertama sepanjang 50 tahun Rakyat Malaysia bakal mengundi para hari Rabu. Apa komen anda?


Menikmati Kacang Pool Haji Yang Mengasyikkan di Johor Bahru

Dimanakah tempat makan yang sedap di kawasan Terminal Bas Larkin sebaik sahaja anda turun dari bas ekspress Kuala Lumpur–Johor Bahru? Makanan yang tidak terlalu berat tetapi mengenyangkan.

Di Johor, popular dengan makanan yang banyak dipengaruhi oleh elemen-elemen citarasa Singapura dan Indonesia seperti nasi ambeng, otak–otak, mee rebus, mi bandung, sup gear box dan roti jala. Apa kata anda cuba satu menu istimewa yang menjadi hidangan wajib makan jika sudah jejak negeri Johor iaitu Kacang Pool Haji.

Haaa… Nama pun sudah menarik perhatian kita. Kacang Pool Haji?

Ia adalah hidangan berasaskan kacang pool yang dimasak bersama daging cincang, dihiasi dengan bawang, cili potong dan potongan limau kasturi. Yang paling menarik, ada telur benjo di atasnya. Tidak boleh ketinggalan ialah sekeping roti bakar tebal yang rangup di luar tetapi lembut di dalam.

Membayangkannya sahaja pun dah cukup mengecurkan selera kita.

Menu ini adalah antara menu utama apabila saya pulang ke Johor Bahru. Maklumlah, apabila merantau ke tempat orang, kita akan selalu terkenang makanan di tempat sendiri.

Harga bagi satu set Kacang Pool Haji ini ialah RM5 sahaja. Cukup untuk mengalas perut sebelum meneruskan perjalanan seterusnya. Ia sangat sesuai dimakan ketika panas-panas.

Saya juga rekemenkan anda memesan segelas air bandung soda di gerai berdekatan. Rasanya sungguh menyegarkan. Hanya RM2.50 sahaja.

Jika anda sudah rasa terpanggil untuk mencicah roti bakar lembut dengan daging cincang yang digaul dengan kuning telur yang meleleh, bolehlah mengunjungi Plaza Larkin pula  yang  menghadap Terminal Bas Larkin. Ada jejantas untuk anda melintas dan di situ adalah tempat tumpuan penggemar makanan. Ia adalah sebuah medan selera yang selesa dan bersih. Klik sini untuk panduan Google Maps.

Satu lagi tempat yang anda boleh singgah ialah di medan selera sebelah Bomba Larkin. Di sini juga ada menyediakan Kacang Pool Haji. Klik untuk panduan Google Maps.

Selepas makan-makan itu, apa kata anda muat turun aplikasi Jom Makan di Play Store dan kongsikan info makanan menarik ini disitu.

p/s : Selepas makan tentu akan tapau balik sebungkus punya!


Meninggal Dunia Akibat Penyakit Asma Kronik, Rakan Artis Zahir Ucapan Takziah Buat Arwah Benjy

Pelakon yang pernah menceriakan industri tanah air, Benjy Ibrahim telah meninggal dunia pada pukul 11 pagi tadi di sebuah hospital di Medan, Indonesia. Beliau dipercayai meninggal dunia akibat penyakit asma yang dihadapinya sebelum ini.

Perkara tersebut dimaklumkan oleh bapa beliau sendiri, Khairil Anwar Zainal Mukhtar Rashidi kepada Astro Awani menerusi aplikasi WhatsApp. Tambah bapa beliau lagi, urusan pengebumian Benjy akan dilakukan di Medan.

It is with deepest sadness that we inform you of our beloved brother's passing earlier today. Below is the official statement from our family. We thank you all for the kindness and support you have shown Ben and our family through the years. Al Fatihah.@inessukamakan pic.twitter.com/dYqSZsDimF

— Elza Irdalynna (@elzairdalynna) July 11, 2021

Adik kepada arwah turut memuat naik ciapan kenyataan rasmi dari ahli keluarga mengenai pemergian abangnya yang tercinta. Di dalam kenyataan tersebut ada menjelaskan Benjy yang menghidapi penyakit asma kronik dan penyakit paru-paru yang lain tidak dapat bernafas pada pukul 11 tadi. Namun beliau tidak sempat diselamatkan semasa berada di hospital.

Dalam kenyataan tersebut itu juga, ahli keluarga mengucapkan ribuan terima kasih kepada orang ramai atas semua bantuan dan sokongan yang diberikan kepada Benjy selama ini.

Pada masa yang sama, rakan-rakan artis yang lain turut menzahirkan perasaan sedih dan mendoakan kebaikkan buat arwah Benjy menerusi media sosial masing-masing.

A post shared by Wahid Mohd (@wahid_official75)

A post shared by Pekin Ibrahim (@pekin7words)

A post shared by Shaheizy Sam Samad (@shaheizy_sam)

A post shared by Shuib Sepahtu (@shuibsepahtu)

Sementara itu pihak Astro Awani mendapat makluman daripada Persatuan Seniman Malaysia (SENIMAN) di mana mereka sedang cuba mendapatkan bantuan dari pejabat Konsulat Jeneral Malaysia di Medan, Indonesia untuk pengurusan jenazah.

“Kami sedang berhubung dengan wakil Malaysia di sana, perkembangan terbaharu akan diberitahu kelak,” kata Hafiz Hanafiah, Setiausaha SENIMAN.

Pelakon Indonesia terkenal yang membintangi sinetron Bawang Merah, Bawang Putih telah ditangkap polis baru-baru ini akibat penyalahgunaan dadah.

Nia Ramadhani, ‘Bawang Merah’ Yang Ditangkap Kerana Penyalahgunaan Dadah

Dituduh ‘Songlap’ Duit Bantuan Dan Ambil Kesempatan, Zara Zya Menangis Luah Rasa Kecewa


8 Cara Beli Tiket Kapal Terbang Lebih Murah Ke Pulau Jeju, Korea Selatan

Memandangkan AirAsia baru-baru ini melancarkan promosi diskaun 20% tambang ke pelbagai destinasi sekitar Asia termasuklah Korea Selatan, pastinya ramai yang sudah membeli tiket penerbangan ke Seoul atau pun Busan.

Tetapi tahukah anda, cara untuk mendapatkan tiket penerbangan murah dari Seoul ke Pulau Jeju atau pun Busan ke Pulau Jeju?

Di sini, saya berkongsi cara membeli tiket penerbangan ke Pulau Jeju supaya kita semua dapat membeli dengan harga yang paling murah sekitar RM250 hingga RM300 untuk dua hala.

Untuk pengetahuan semua, terdapat banyak Syarikat Penerbangan Tambang Murah di Korea.

Antara yang sering saya gunakan ialah Jeju Air, Busan Air, Eastarjet dan T’way Air. Semua syarikat penerbangan tersebut menawarkan harga yang rendah berbanding Korean Air dan Asiana Airlines.

2. Elakkan menempah tiket penerbangan terlalu awal

Jika anda membeli terlalu awal (4 hingga 6 bulan awal) harga tiket kebiasaannya sekitar RM400 hingga RM500.

Masa yang paling sesuai untuk membeli adalah sebulan hingga 3 bulan sebelum tarikh anda terbang ke Pulau Jeju.

Biasanya pada waktu ini syarikat-syarikat tersebut akan membuat promosi, harga pada waktu ini selalunya kurang dari RM300 untuk 2 hala.

3. Elakkan beli tiket penerbangan pada hari Jumaat hingga Ahad.

Pada waktu ini, harga tiket lebih mahal kerana ramai orang Korea yang bekerja di Seoul atau Busan bercuti di Pulau Jeju.

Hari yang paling murah biasanya pada hari Isnin hingga Khamis.

Baca: 9 Masalah Sering Dihadapi Rakyat Malaysia Sewaktu Travel Ke Pulau Jeju, Korea Selatan

4. Gunakan 2 syarikat penerbangan yang berbeza.

Contohnya, terbang ke Jeju dari Seoul via Jeju Air dan berlepas dari Jeju ke Seoul via Eastarjet.

Cara ini biasanya dapat memberikan anda harga yang lebih murah berbanding membeli tiket penerbangan 2 hala daripada 1 syarikat penerbangan sahaja.

Sekiranya anda membeli tiket penerbangan Eastarjet, pastikan anda menggunakan Internet Explorer untuk mengelakkan masalah ketika membuat pembayaran secara Online.

Sekiranya anda membeli tiket penerbangan menggunakan Kad kredit, pada ruang payment pastikan anda memilih nilai yang perlu dibayar di dalam matawang Korean Won.

Elakkan membayar dalam mata wang Ringgit kerana nilai pertukaran wang asing yang dicas dari Bank Korea adalah lebih rendah berbanding nilai pertukaran wang yang di cas oleh Bank Malaysia.

Baca: Perkongsian Itinerari Pusing Satu Korea Selatan 7 Hari Dengan Bajet RM1800

Elakkan membeli bagasi kerana setiap penerbangan sudah diperuntukkan sebanyak 15 Kg bagasi percuma. Sekiranya anda mempunyai bagasi yang melebihi had 15kg, kebiasaannya pihak penerbangan TIDAK AKAN mengenakan cas tambahan.

Walaupun di cas, harga 1kg bagasi yang dikenakan adalah sama dengan harga yang dikenakan jika anda membeli online.

8. Penerbangan awal pagi atau lewat malam

Pilih waktu penerbangan pada awal pagi ataupun lewat malam. Pada waktu ini biasanya kurang penumpang dan harga tiket jauh lebih murah.

Baca lagi: 17 Lokasi Menarik Untuk Dikunjungi Di Pulau Jeju, Korea Selatan


Anak Menipu, Ibubapa Memanjat Ala Spiderman Untuk Lulus Peperiksaan

Kisah kali ini benar-benar berlaku di Bihar, India. Ia telah menjadi viral di luar negara sejak semalam lagi. Ia benar-benar di luar kebiasaan apabila kejadian ini melibatkan ibubapa yang sepatutnya menjadi contoh buat anak-anak.

Para ibubapa dan rakan-rakan telah memanjat dinding dewan peperiksaan bagi membantu anak atau rakan mereka menipu di dalam peperiksaan yang dijalankan oleh Lembaga Peperiksaan Sekolah Bihar di 80,000 pusat peperiksaan di seluruh Bihar sejak 17 Mac 2015. Peperiksaan ini akan berakhir pada 24 Mac 2015 dan ia melibatkan 1.4 juta orang pelajar sekolah menengah.

Cheating in India. #Bihar #HTpage11 pic.twitter.com/modaXzQo7C

— Aditya Kalra (@adityakalra) March 19, 2015

Walaupun ada polis di luar dewan peperiksaan, keadaan tidak menjadi lebih baik apabila ada di kalangan polis menerima rasuah. Selain itu, bilangan ibubapa dan rakan-rakan yang mahu memanjat dan membantu untuk menipu peperiksaan itu lebih ramai berbanding bilangan polis yang bertugas di kawasan terbabit.

Parental guidance, Bihar style. Parents help class 10 students in large-scale cheating http://t.co/4L7xuOoVrQ pic.twitter.com/OI0iFEI8bd

Ini pula pandangan Menteri Pendidikan Bihar, PK Shahi apabila ditanya oleh Times of India:

“What can the government do to stop cheating if parents and relatives are not ready to cooperate? Should the government give orders to shoot them?”

Pelajar yang ditangkap menipu di dalam peperiksaan boleh dikenakan tindakan undang-undang seperti dihalang mengambil peperiksaan sehingga tempoh 3 tahun, atau boleh dipenjarakan atau boleh dikenakan denda. Namun, jarang sekali hukuman sebegitu dilaporkan ada di Bihar.

Ada pula sesetengah orang berpendapat menipu dalam peperiksaan itu adalah satu hak demokratik yang tidak patut dihalang. Ada juga menyatakan orang kaya boleh merasuah untuk lulus ujian, jadi bagaimana pula dengan nasib orang miskin?

Tindakan penipuan ini makin menjadi-jadi apabila peluang yang ditawarkan adalah sedikit berbanding bilangan calon peperiksaan. Maka, pelajar perlu lakukan yang terbaik agar mendapat tempat di fasa yang seterusnya.

Video: Ini Cara Menipu Untuk Peperiksaan Di India. Kami Hanya Mampu Ketawa!

Gambar-gambar dari BBC dan Hindustan Times:

Sumber: BBC 1, BBC 2, Tribune, Washington Post


Bagaimana Menjadi Pemimpin Yang Dicintai, Bukan Bos Yang Dibenci

Seorang bos atau pengurus mempunyai kuasa-kuasa yang diberikan kepadanya berdasarkan jawatannya. Namun, kepimpinan bukan setakat menggunakan kuasa-kuasa rasmi bagi melaksanakan tugas-tugas pengurusan dengan lancar.

Seseorang boleh dilantik untuk menjadi pengurus. Tetapi beliau hanya boleh menjadi pemimpin apabila beliau diterima sebagai pemimpin oleh orang yang berada di bawahnya.

Pengurus mengutamakan kerja-kerja membuat perancangan, menyusun, mengarah, dan mengawal kerja-kerja orang bawahan.

Pemimpin memberi tumpuan pada komunikasi, motivasi, mendorong, dan melibatkan mereka yang dipimpin.

Untuk berjaya dan bertahan lama, sebuah bisnes memerlukan pengurus-pengurus yang boleh menjadi pemimpin.

Perkara-perkara berikut boleh dilakukan untuk untuk seorang pengurus menjadi pemimpin.

Tiada orang dapat memimpin dengan baik sehinggalah dia berasa seronok bekerja dengan orang bawahannya. Manusia tidak seperti makhluk lain. Manusia mempunyai personaliti yang unik, perwatakan berbeza, dan bakat yang tersendiri.

Sebagai pemimpin, keseronokan kita adalah pada membantu orang bawahan dan melihat mereka berjaya berdasarkan keunikan masing-masing.

Pengurus merasakan mereka perlu mengawal setiap tindakan orang bawahan. Dengan istilah lain, ia disebut pengurusan mikro. Pengurusan mikro adalah sesuatu yang sangat tidak disukai oleh orang bawahan.

Seorang pemimpin tahu bahawa pasukannya akan mencapai kejayaan hebat apabila mereka menerima panduan dan sokongan, bukan kawalan secara mikro.

Pemimpin memberikan panduan kerangka kerja dan struktur. Kemudian, dia memberikan kuasa kepada orang bawahan untuk melakukan kerja mengikut cara yang mereka selesa. Dan sepanjang orang bawahan menjalankan kerja itu, pemimpin memberikan sokongan.

Pengurus cenderung untuk menjadi ‘rigid’ atau tetap dengan caranya. Manakala pemimpin faham mereka mesti menyesuaikan gaya personal mereka dengan keperluan pasukan yang dipimpin. Pemimpin faham dan melihat nilai yang ada pada orang bawahan secara individu. Kemudian dia menyesuaikan cara kepimpinan berdasarkan apa yang dia lihat.

Pengurus tidak percaya orang lain boleh buat kerja lebih baik dari dirinya. Kerana itu, dia tidak dapat menurunkan kuasa secara sepenuhnya.

Pemimpin pula menurunkan kuasa sepenuhnya, dan pejam mata. Dia cuma akan buat ‘follow-up’ secara berjadual sekali-sekala untuk memastikan orang bawahannya masih ‘on-track’ untuk mencapai hasil yang diharapkan.

Ada pengurus yang suka untuk menerima pujian terhadap kerja yang dilakukan oleh orang bawahan. Malah, orang bawahan pula yang dipersalahkan seandainya matlamat kerja tidak tercapai.

Sebaliknya, pemimpin adalah orang yang sentiasa sedar bahawa kejayaan adalah hasil dari titik peluh pasukannya. Dia memberikan kredit pada orang bawahan apabila kejayaan dicapai. Jika gagal, ia menerima itu mungkin kelemahan dirinya dalam kepimpinan.

Ada juga pengurus yang mengelakkan sebarang risiko kerana terlalu takut akan kegagalan. Dia suka untuk sentiasa berada pada zon selamat.

Pemimpin pula tahu, kejayaan datang dengan mengambil risiko yang telah dikira. Pemimpin memberi kebenaran dan menggalakkan ahli pasukannya mencuba perkara baru. Pemimpin sentiasa melihat kesilapan dan kegagalan sebagai peluang untuk berinovasi.

Pengurus menggerakkan orang bawahan dengan mengugut dan menakutkan mereka.

Pemimpin pula memotivasi dengan sentiasa memikirkan apakah perkara yang akan mendorong ahli pasukannya untuk menggunakan seluruh potensi yang ada. Pemimpin melihat kehebatan dalam setiap individu dalam pasukan walaupun individu itu sendiri tidak dapat melihat keupayaan yang ada dalam dirinya.

Pemimpin meraikan setiap kejayaan tidak kira kecil ataupun besar.

Artikel ini asalnya diterbitkan di SekolahBisnes.net.

BACA: 3 Jeneral Perang Islam Hebat Dalam Lipatan Sejarah Dunia Yang Anda Patut Tahu


Menjelajah Ke Serata Dunia Dengan Basikal. Kami Kagum Dan Bangga Dengan Lelaki Ini

Beliau nekad meninggalkan pekerjaan sebagai pensyarah. Beliau juga sanggup meninggalkan hidup serba selesa dan keluar mengembara hanya dengan berbasikal.

Zahariz Khuzaimah, anak kelahiran Kuala Lumpur ini telah mengambil keputusan untuk meninggalkan segalanya, hidup di jalanan dan merantau ke serata dunia.

Beliau juga merakamkan sendiri pengalaman dan pengembaraan beliau dalam bentuk dokumentari.

Mari berkenalan dengan lebih lanjut dengan beliau melalui video ini.

Sejujurnya jika kami ditempat beliau, belum tentu kami ada keberanian sebegini. Salute!

Like dan Share The Vocket di Facebook, klik sini!


Menjelang Aidilfitri, Harga Tiket Bas Ekspres Naik Sehingga 20%

Tidak lama lagi, umat Islam akan menyambut Hari Raya dan pastinya ramai sudah tidak sabar mahu pulang ke kampung halaman selepas 2 tahun tidak dapat menyambut Hari Raya bersama keluarga tersayang.

Perkhidmatan kenderaan awam seperti bas, keretapi dan juga kapal terbang menjadi pilihan anak perantau untuk pulang ke kampung halaman. Difahamkan, pengguna perkhidmatan bas berdepan kenaikan harga tiket antara 10 hingga 20%.

Menurut laporan, kenaikan harga tambang bas ekspres tersebut berkuat kuasa sepanjang tempoh sah laku Lesen Perubahan Sementara (LPS) yang bermula dari 29 April 2022 hingga 8 Mei 2022.

Menurut Presiden Persatuan Pengusaha Bas Seluruh Malaysia (PMBOA), Mohamad Ashfar Ali berkata, kerajaan telah menetapkan kadar tambang pada RM0.10 setiap kilometer ke atas tambang bas ekspres sedia ada sepanjang tempoh tersebut.

Tambahnya, kenaikan harga dalam lingkungan 10% tersebut sebenarnya digunakan untuk menampung kos pekerja dan perjalanan sempena Hari Raya Aidilfitri serta berperanan sebagai insurans bas baharu.

Malah, sebanyak 4,700 bas ekspres akan beroperasi sepanjang tempoh tersebut membawa 141,000 penumpang ke destinasi seluruh negara. Akan tetapi, pihaknya tidak mempunyai rancangan untuk menambah kuantiti bas sepanjang tempoh Aidilfitri.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

‘Live’ TikTok Ketika Sesi Pembelajaran Di Sekolah, Netizen Mahu Guru Ini Dikenakan Tindakan

Tali Putus Ketika Promosi Secara ‘Live’, Netizen Persoalkan Kualiti Pelitup Muka Jovian


Menjerit Pada Sebelah Telinga Bayi, Tindakan DSV Ini Undang Kritikan Netizen

Usahawan Datuk Seri Vida tidak lagi lagi perlu diperkenalkan dan namanya sering terpalit kontroversi disebabkan tindakannya yang kadangkala dilihat ‘melampau’ serta tidak munasabah.

Terbaharu, Datuk Seri Vida telah memuat naik sebuah video di Instagram miliknya memaparkan dirinya mendukung seorang bayi ketika berada di sebuah pusat membeli-belah.

A post shared by Dato Seri Vida (@datoserivida)

Menerusi video terbabit, Datuk Seri Vida dilihat teruja dan gembira ketika mendukung bayi itu tetapi keterujaannya dilihat melampau apabila menjerit di sebelah telinga bayi tersebut.

Perkongsian tersebut telah meraih perhatian orang ramai dan rata-rata netizen berasa kurang senang dengan tindakan Datuk Seri Vida yang ‘menjerit’ kuat pada bayi itu.

Bukan itu sahaja, para netizen juga beranggapan bahawa bayi itu masih kecil dan mungkin terkejut lalu menangis disebabkan mendengar suara atau bunyi yang kuat.


Man’s Best Friend Dijadikan Hidangan Utama Festival Paling Kontroversi Di China

Nota: Kisah ini mungkin akan mengganggu emosi anda. Be strong.

Festival tahunan ini merupakan tradisi kuno untuk penduduk tempatan di Yulin, China telah mendapat bantahan daripada pencinta haiwan sedunia. Festival ini disambut bagi merayakan solstis musim panas dengan menghidangkan daging anjing sebagai sajian utama.

Gambar: Penduduk tempatan dan pelancong sedang makan daging anjing di Yulin

Festival ini mendapat sambutan lebih dari ribuan penduduk tempatan dan pelancong yang akan memakan daging anjing tersebut dalam bentuk BBQ, stir-fry dan boiled bersama-sama dengan sayur-sayuran, buah laici dan air minuman alkohol berasaskan bijirin.

Gambar: Seorang lelaki sedang makan daging anjing

Tradisi tempatan mendakwa bahawa makan anjing dan laici dan minum minuman keras pada solstis musim panas membuatkan orang kekal sihat semasa musim sejuk.

Aktivis haiwan menganggarkan 10,000 anjing telah dibunuh setiap kali festival daging anjing itu diadakan. Petisyen telah dikeluarkan untuk memohon Yulin Governor Chen Wu untuk membatalkan festival ini di laman Change.org

Gambar: Aktivis haiwan melutut untuk membeli anjing ini bagi elak ia dibunuh untuk Festival Daging Anjing

Mereka berusaha membeli anjing-anjing yang telah dijual di pasaran terbuka dengan menggunakan duit kutipan derma dan duit sendiri. Namun, mereka tidak dapat menyelamatkan kesemuanya.

Gambar: Antara ribuan anjing yang telah menjadi sajian festival

Penyokong-penyokong festival ini sering menggunakan hujah tentang daging lembu yang dimakan oleh orang lain walaupun orang India menganggapnya haiwan suci sebagai alasan utama mereka meneruskan festival ini.

Petikan dari CNN, seorang lelaki telah berteriak kerana tidak puas hati dengan tekanan media terhadap festival tersebut di pasar terbuka Dong Kou:

“Adakah anda makan daging lembu? Jika anda berhenti makan daging lembu, kami akan berhenti makan daging anjing.”

Gambar: Keadaan di pasar terbuka menjual daging anjing

“Ini adalah tradisi kita dan kita dah biasa makan daging anjing. Ia adalah budaya kami dan kami takkan mengubahnya (menghentikannya)… Ia lazat! Tapi kami tidak bunuh binatang peliharaan kami.” kata pemilik kedai penjual daging

Gambar: Pemotong daging anjing di pasar terbuka.

Aktivis haiwan menyatakan daging anjing adalah sebahagian dari diet harian penduduk Yulin. Mereka mahu festival ini dilarangkan seperti mana tradisi China yang telah dilarang sebelum ini, contoh foot binding.

Lihat ini, festival paling kontroversi di China :


Persoalan Penting Buat Segelintir Penyokong Bola Sepak Yang Hadir Dengan Mentaliti ‘Hooligan’

Setelah sunyi sekian lama, semalam stadium kembali dipenuhi penyokong Harimau Malaya. Satu atmosfera yang lama dirindui. Paling kurang 70,000 penyokong berada di stadium dan jutaan menyaksikan perlawanan secara langsung di kaca TV. Kita menang dan layak ke separuh akhir dengan berbaki satu perlawanan.

Bersorak sorailah penyokong seluruhnya. Semuanya baik sehinggalah berlaku satu kejadian memukul yang entah akal manusia mana mampu terima. Sekurang-kurangnya dua penyokong Myanmar telah dibelasah. Dikhabarkan seorang darinya dah lembik nyawa-nyawa ikan dan dibawa ke hospital oleh seorang penyokong Malaysia.

Manakala aku melihat sendiri dengan mata aku seorang lagi penyokong Myanmar yang berlumuran darah di kepala terbaring dibantu penyokong Malaysia. Dia keseorangan masa tu. Dibantu penyokong kita dalam 20-30 orang. Punyalah marah dan geram aku masa tu, emosi bercampur aduk. Sedih melihat manusia berperangai binatang.

Selepas beberapa jam dapat berita yang mereka ini dipukul oleh sekumpulan penyokong Malaysia yang entah apa tujuan tak pasti. Ada kata kerana nak merompak. Bayangkan 30 orang kejar empat orang dan dua orang dipukul tanpa belas? Allahu, kau ingat ni benda biasa-biasa ke?

Menurut kawan aku, salah seorang yang dibelasah teruk tu datang dengan seorang perempuan (mungkin isteri), depan mata dia isteri meraung-raung minta bantuan. Sedih tahu. Sebagai penyokong bola sepak aku terfikir sejenak, ini mungkin terjadi pada sesiapa. Tak aku, kau, atau mereka tidak kira masa tempat atau hari. Haruskah kita diamkan kekejaman ini berlaku dek kerana hanya sebiji bola?

Ada seorang lagi kawan aku melihat dengan mata sendiri ada beberapa orang penyokong Malaysia yang saja-saja mencari pasal dengan penyokong Myanmar semasa perjalanan keluar dari stadium. Kenapa ada orang-orang macam ni yang dilahirkan ke muka bumi? Adakah tuhan sengaja menguji kita dengan manusia sebegini?

Logiknya takkan lah penyokong Myanmar ni tak mampu berfikir nak mengejek penyokong kita dulu. Masuk rumah orang ni, diorang pun tahu nak jaga diri.

“Ala brader, dekat Eropah sana diorang ada hooligan, biasalah tu”

Eh brader, kau nak ikut orang Eropah tu kenapa? Kau tu agama pun Islam, warna kulit pun coklat kadang-kadang hitam. Tak sama langsung. Negatif orang Eropah laju sahaja kau nak ikut. Positif orang Eropah habis kau bungkus-bungkus buang dalam jamban rumah kau.

Orang Eropah tengok bola, duduk tempat masing-masing. Kau tak nak ikut pula. Sibuk bersidai sana-sini, duduk dekat tangga menyusahkan pergerakan orang lain. Hal ni kau ikut siapa? Orang Eropah tengok bola tak pula terkinja-kinja nak masuk padang lepas perlawanan, kau tak nak ikut pula? Jangan cakap hal sampah lagi, kulit kuaci kau tu. Asap rokok belum cerita lagi. Ikut Eropah jadah apa gitu?

“Padan muka, tulah buat lagi Rohingya” komen netizen prihatin dekat facebook.
“Kakakaka mampuslah kau” kata si kaki troll pula.

Ni aku nak tanya, apa beza mereka yang pukul penyokong Myanmar semalam dengan Junta? Takde tuan-tuan. Sama jahat, sama bangsat. Belasah orang lemah yang tak mampu melawan. Lagi bangsat di sini mungkin kerana negara ini bukan negara yang berteraskan kekejaman. Kalau berani lawan lah one by one. Jadi lelaki sebenar. Eh brader, perempuan pun bergaduh one by one sekarang tau. Masuk MMA bergaduh sakit-sakit dapat duit. Kau bergaduh semalam dapat apa? Bangga?

Come on aku nak puji siapa kalau tak tahu siapa yang memukul. Macam mana kau nak rasa berbangga sebab kami tak tahu kau siapa. Haaaa marilah mengaku. Kami netizen nak puji. Dapatlah kau berbangga serta bermegah diri.

Implikasi kejadian ni biasanya bukan kena pada mereka yang melakukannya. Tapi orang lain. Dimasa depan, ia akan menjadikan penyokong Malaysia yang ke luar negara rasa tidak selamat. Mereka yang buat hal ni duduk mengangkang je depan tv sambil update status facebook sama ada memaki atau memuji pasukan negara pada masa tu. Kalau tak cerita hal menyokong bola, rakyat Malaysia yang bercuti di Myanmar juga akan menerima kesan dan akibat segelintir penyokong kita yang otaknya letak di tapak kaki.

Ya benar yang melakukan semalam mungkin tak sampai 1% pun dari mereka yang berada di stadium. Tapi mereka inilah yang menjadi masalah kepada majoriti. Ibarat kanser, jika tidak dirawat diperingkat awal ia akan merebak dan membunuh seluruhnya. Jahat, sama jahat macam kanser cuma dalam kes ini akibatnya bukan ditanggung mereka. Tetapi orang lain.

Menjadi matlamat Sukan SEA untuk mengeratkan hubungan silaturrahim antara negara anggota. Malangnya lain pula yang berlaku dalam dua tiga hari ni. Apa susah sangat ke pergi stadium, tengok bola, sokong, sorak, menang atau kalah balik dan teruskan kehidupan seperti biasa. Yang sibuk anjingkan negara orang aku tak sentuh lagi ni.

Sukan adalah ejen penyatuan, bukan perpecahan. Mungkin golongan samseng ni tak mampu menghayati mesej sebenar dalam sukan. Ya, orang-orang macam ni eloknya jangan tengok atau menyokong pasukan dalam apa-apa jenis sukan. Tinggal sahaja di hutan, bergaduh dengan beruang untuk berebut madu. Masa tu baru lah tahu siapa paling kuat. Nak suruh gaduh dengan harimau macam tak sama level pula.

Menjadi lumrah manusia yang hitam itu akan dilihat terlebih dahulu. Jangan nafikan. Macam tu juga dengan kejadian semalam. Tentu akan menjadi isu di media-media Myanmar. Tidak kurang oleh penyokong-penyokong Myanmar. Ia akan bersemarak untuk seketika.

Persoalannya sampai bila mentaliti ini akan berterusan? Sampai bila penyokong ‘setia’ nak merendahkan martabat dan mentaliti mereka sendiri? Hari-hari marah ahli politik memalukan negara kononnya, sekarang siapa pula nak disalahkan?


Mentaliti ‘Jamban’ Rakyat Malaysia Yang Acah-Acah Tuan Besar Di Meja Makan

Saya masih ingat ketika pertama kali berkunjung ke Ikea pada tahun 1996 semasa ia dibuka. Ketika itu Ikea masih “menumpang” di One Utama. Dengan saiz yang jauh lebih kecil, memang sesak dengan manusia. Namun ketika itu tiada restoran besar dibuka kerana masalah ruang yang terhad.

Tahun 2003, Ikea ada bangunan sendiri. Saya hadir di hari pembukaannya dan melihat ragam manusia berebut membeli barangan pada harga diskaun. Ada yang terjatuh, ada yang bergaduh dan ada yang menangis.

Mujurlah yang menangis tadi dapat ditenteramkan perasaannya dengan makan bebola daging di restoran. Air pun boleh ditambah berulang kali percuma. Memang best waktu tu.

Namun apa yang berlaku di restoran jauh dari apa yang dijangka. Adab dan tatasusila hilang entah ke mana. Ikea sudah menekankan agar semua proses adalah layan diri dari pembelian hinggalah ke pengemasan meja apabila selesai makan.

Sudah ditulis dan diterangkan dengan jelas tatacara tersebut. Tetapi apakan daya, sikap dan budaya yang telah sebati di dalam jiwa rakyat Malaysia melampaui segalanya. Meja berterabur dan kacau bilau jadinya. Siapa yang nak duduk makan maka dialah yang kena kemas meja. Selepas dia dah makan dia pulak tinggalkan untuk orang seterusnya kemas.

Jika di waktu puncak maka berdirilah kita menunggu atau mencari meja kosong, kalau yang dah habis makan pun akan terus duduk sehingga waktu borak dan sembang dan gossip selesai maka barulah beredar dan ketika itulah anda berpeluang berebut dengan orang lain yang turut menunggu.

Kadang-kadang kita pergi menunggu di sebelah meja sambil buat-buat tengok jam pun diorang masih boleh buat bodoh sahaja. Sembang dan sembang dan terus sembang sambil tangan menguis-nguis sisa makanan di atas meja.

Dan sehingga ke hari ini, begitulah caranya. Itulah budaya kita. Itulah wajah kita.

Pekerja Bangladesh mula menampakkan diri di ruang restoran Ikea untuk mengambilalih tugas membersihkan dan mengemas meja tuan-tuan besar ini. Setiap meja perlu ambil masa yang lama kerana bukan sekadar mengemas pinggan dan gelas tetapi mengelap tumpahan, mengumpul sisa di atas meja, mengumpul sisa di lantai dan macam-macam lagi.

Ada anak-anak yang tuang air atas lantai, anak jatuhkan nugget, pasta dan sebagainya atas lantai, mak bapak jeling sahaja. Tak apalah nanti mat Bangla tu takde kerja pula kata mereka.

Entahlah, sampai bila sikap begini harus ada dalam diri rakyat Malaysia yang kononnya akan menjadi negara maju tidak sampai beberapa tahun lagi sahaja.

Saya sudah hampir 5 tahun tidak makan di Ikea Malaysia di mana dalam masa 4 tahun saya makan di Ikea Jerman. Pengalamannya ibarat langit dengan bumi.

Di Ikea Frankfurt, hanya ada seorang makcik berbangsa Turki bertudung bertugas menambah kopi dan susu sahaja. Tidak ada pengemas meja, tukang sapu lantai dan sebagainya. Restoran bersih dan kemas walaupun sarat dan padat dengan pengunjung.

Selesai makan semua mengemas meja sendiri, kutip setiap sisa dan butiran yang jatuh ke lantai, lap meja dengan tisu dan susun kembali kerusi dengan kemas. Tray dibawa ke tempat yang disediakan.

Sekali sekala jika tiada kerja makcik Turki tadi akan berjalan ke ruang makan restoran untuk ejas-ejas (adjust) sedikit kerusi supaya lebih ‘perfect’.

Jika anda datang dan meja penuh ketika itu, sesiapa yang hampir selesai makan akan segera menghabiskan makanan dan mengemas meja lalu mempelawa anda duduk di meja tersebut.

Bagi yang membawa anak kecil lagi mudah. Anda sentiasa diberi keutamaan, mereka akan segera mempelawa anda duduk di meja mereka yang telah mereka kemaskan.

Sikap-sikap begini yang membuatkan saya sangat rindukan Jerman. Sebuah negara yang kononnya kafir dan jahat dengan rakyatnya yang ganas dan garang. Sebaliknya kita di timur ini terkenal dengan ramah mesra dan adab sopan.

Selepas banyak bulan sudah kembali ke Malaysia, beberapa kali juga saya jejakkan kaki ke Ikea untuk membeli barangan, dan cuba juga untuk masuk ke restoran dan menikmati bebola daging yang hampir 5 tahun saya tidak merasa.

Namun apabila melihat keadaan restoran, tak mengapalah. Lebih baik saya tapau sahaja di warung Kak Timah di bawah pokok ceri di Jalan Sungai Buloh ketika mengarah balik ke Shah Alam nanti.

Makan dan mengemas sendiri di rumah adalah lebih baik dari sakit hati melihat sikap rakyat Malaysia yang acah-acah tuan besar, pengotor dan pemalas.

Apa nak jadi dengan kita ni?
Entahlah.. I dont know.
Tepuk dada dan tanya iman masing-masing.


‘Mentega Terbang Sudah Ditarik Keluar Daripada Aplikasi Penstriman’ – YB Fahmi Fadzil

Filem kontroversi, Mentega Terbang yang didakwa mempersenda agama Islam, Mentega Terbang sudah pun dikeluarkan daripada aplikasi penstriman dalam talian sejak 27 Februari lalu.

Menteri Komunakasi dan Digital, Fahmi Fadzil mengatakan filem tersebut juga bakal diambil tindakan oleh Perbadanan Kemajuan Filem Nasional (Finas) dan Suruhanjaya Komunikasi dan Multimedia Malaysia (SKMM).

“Finas turut menyiasat aspek lain sekiranya mereka ada buat kesalahan di bawah undang-undang badan ini. Menteri di Jabatan Perdana Menteri (Hal Ehwal Agama) (Datuk Mohd. Na’im Mokhtar) juga sudah memberi maklum balas mengenainya,” ujar beliau lagi.

Beliau juga mengatakan filem tersebut pernah tular di media sosial sejak tahun 2021 namun tidak diambil tindakan lebih awal oleh kerajaan sebelum ini.

Perkara ini sekaligus membangkitkan kemarahan orang ramai di mana terdapat sebanyak tujuh NGO yang membuat laporan polis terhadap penerbitan filem itu serta menggesa pihak berkuasa mengambil tindakan.

Sehubungan itu, beliau mengingatkan kepada semua penerbit dan produksi filem supaya mengikut garis panduan pembuatan filem yang ditetapkan Finas dan Lembaga Penapisan Filem (LPF).


Mentega Terbang, Wayang Kecil Dengan Persoalan Besar

Ada seorang kawan pernah berkata, keraguan hanya akan mati melalui pertanyaan.

Mentega Terbang, karya Khairi Anwar saya tonton pada hari Sabtu minggu lalu. Waktu Lembah Klang diduga dengan banjir kilat, saya dan seorang teman sempat berjumpa dengan Aisyah (Syuma Salihin). Watak penting dalam Mentega Terbang yang berumur belasan tahun dan masih bersekolah. Pada umur begitu dia diduga dengan ibunya (Nik Waheeda) yang sakit merana akibat kanser dan bila-bila masa sahaja boleh dijemput dengan kematian. Manakala Abahnya (Firdaus Karim) yang liberal dan bersikap terbuka dengan apa sahaja persoalan. Kesannya, Aisyah mula ragu pada sekeliling dan persoalan besar yang bermain di fikiran anak muda ini adalah mengenai kehidupan selepas mati.

Adakah wujud hidup selepas mati? Jika wujud, bagaimanakah bentuknya? Adakah kehidupan selepas mati bergantung pada baik buruk kita di dunia? Bagaimana rupanya syurga dan apakah rasanya neraka? Atau adakah wujud satu agama yang benar dan bagaimana seseorang tahu itu adalah kepercayaan yang betul?

Bagi menjawab keraguannya, dia mula mengembara ke satu agama ke agama yang lain. Dari Kristian ke Judaism, lalu dia berangkat ke Hindu. Dalam perjalanan, Aisyah berjumpa Uncle Kasim (Khairunazwan Rodzy), Suresh (Arjun Thanaraju), Auntie Esther (Shyamala Kandapper) dan Milo. Mereka dan seekor anjing ini turut membantu Aisyah dalam membina pandangannya tentang bagaimana manusia beragama bekerja.

Aisyah dipotretkan sebagai anak muda yang penuh dengan tanda soal di atas kepala. Dia mahu tahu, kemana ibunya akan pergi selepas mati. Adakah akan bangkit seperti jasad di dunia atau menjadi rama-rama yang bebas terbang ke mana sahaja.

Aisyah dalam Mentega Terbang yang ditulis oleh Khairi, Arjun Thanaraju, Visshnu Varman, and Ti Teng-Hui adalah cerminan bahawa itulah orang muda. Mereka akan bertanya, lalu bertanya lagi dan tidak akan puas pada satu pertanyaan. Walaupun jawapannya kadang-kadang sudah terang lagi bersuluh. Rasa tidak puas selalu ada. Ini adalah fasa di mana otak anak muda sedang berkembang, kata Profesor Sarah-Jayne Blakemore dalam salah satu siri TedTalk.

Beberapa tahun lalu, sewaktu melawat teman bernama Ayays di Jogjakarta. Dia pernah cakap, jadi dewasa penat. Kadang-kadang ada soalan yang mahu ditanya, tetapi takut dipandang bodoh. Melihat Aisyah dan mengenang Ayays, membuka mata bahawa menjadi muda dan belasan tahun adalah nikmat yang paling padat.

Disebabkan itu, apabila salah satu babak di hujung cerita, di mana Abah memberi peluang kepada Aisyah keluar dari kepompong dan meneroka dunia luar. Ia memberi makna yang kuat bahawa anak muda seharusnya aktif. Tidak boleh duduk setempat, perlu keluar dan mengembara. Perlu bertanya banyak soalan. Perlu mencari setiap jawapan. Kerana keraguan tidak akan terjawab hanya pada satu tempat dan tidak akan dapat dilihat pada satu pandangan.

Cerita kecil Aisyah tentang ibunya yang merana akibat kanser dan menunggu masa untuk dijemput tuhan dimainkan dengan ringan dan tidak terlalu berat. Persoalan besar yang bermain di atas kepala Aisyah pula dipertontonkan dengan pengembaraan beliau dalam membaca dan melihat orang-orang disekeliling. Di babak-babak akhir pula, pengarah memilih untuk menutupnya dengan hormat dan meminta penonton untuk mencari sendiri jawapan yang dilontarkan oleh Aisyah. Kata teman yang ikut menonton, Mentega Terbang buat dia rasa dekat dengan diri dia sendiri.

A post shared by Mentega Terbang (@mentegaterbangmovie)

Bagaimanapun, ada sedikit rasa tidak puas apabila menonton Mentega Terbang. Terdapat beberapa babak yang terasa lama dan dialog-dialog yang mungkin boleh dikurangkan. Sebagai contoh, babak di mana Aisyah melakukan carian di Google mengenai penyakit ibunya selepas itu penonton diberitahu pula mengenai perkara sama menerusi dialog di antara Aisyah dan Suresh. Selain itu, laras bahasa yang digunakan juga terasa seolah-olah menonton teater. Ini mungkin terjadi disebabkan pengaruh pengarah yang mempunyai pengalaman yang luas dalam teater. Namun untuk cubaan pertama, ia adalah hasil yang baik dan boleh diperkemaskan lagi.

Mentega Terbang karya Khairi Anwar adalah wayang kecil dengan persoalan yang besar. Bukan berkisar tentang cerita kehidupan selepas mati sahaja. Tetapi ia juga berkisar tentang tugas anak muda untuk mengembara ke setiap keraguan yang tercetus oleh rasa ingin tahu. Tidak pasti bila lagi Mentega Terbang akan ditayangkan. Tetapi jika pihak produksi membuka tayangan khas di masa hadapan, jangan lepaskan peluang untuk tonton Mentega Terbang.

Tidak puas hati dengan respon yang pelbagai, ini ‘review’ penuh filem Wira. Untuk bacaan lanjut, klik pautan di bawah.

Tidak Puas Hati Dengan Respon Yang Pelbagai, Ini ‘Review’ Penuh Filem Wira

PASKAL: The Movie Jadi Filem Melayu Dengan Rating Tertinggi Di IMDb

Ketua Suruhanjaya Penyiaran Indonesia Dakwa Upin & Ipin Adalah ‘Alat’ Propaganda Dari Malaysia


8 Cara Kenal Pasti Scam Jual Beli Tanah Dan 6 Tip Elak Jadi Mangsa

Awas dengan penjenayah dalam penipuan jual beli tanah.

Tanah adalah aset terpenting, terutamanya bagi individu yang mempunyai perancangan pelaburan jangka panjang. Pelaburan dengan tanah jika dilakukan mengikut prosedur betul, boleh menjanjikan pulangan menguntungkan.

Tapi dalam keghairahan membuat pelaburan dengan tanah, ramai yang pernah kecundang dengan nafsu sendiri. Kebanyakkan yang tiada tanah berlumba-lumba mendapatkan tanah.

Bagi yang memiliki tanah, macam-macam perancangan bermain di kotak fikiran. Malah setiap masa terbayang-bayang nilai ‘Ringgit Malaysia’ di mata mereka.

Keadaan ini menyebabkan ramai yang tersilap langkah hingga membuka ruang dan peluang kepada si penjenayah untuk menjadikan mereka sebagai mangsa penipuan jual beli tanah.

Janji serta kata-kata manis berbaur keuntungan selalu dijaja si penjenayah yang menyamar individu berpengalaman dalam bidang jual beli tanah, akhirnya menjadi mimpi ngeri sehingga menyebabkan mangsa kerugian melibatkan ratusan ribuan ringgit.

MODUS OPERANDI SUSPEK (si penjenayah penipuan dalam jual beli tanah)

1. Suspek biasanya bergerak secara individu dan terus menghilangkan diri apabila wang deposit dibayar.

2. Suspek akan berpura-pura hendak jual tanah dan tawarkan harga lebih murah berbanding harga pasaran untuk pancing mangsa.

Suspek kemukan geran tanah sebagai bukti dan minta mangsa membuat pembayaran tunai. Mangsa sedar ditipu apabila geran tanah yang diberikan sebenarnya palsu apabila diperiksa di pejabat tanah.

3. Suspek akan jumpa mangsa untuk bincang mengenai peluang-peluang perniagaan dan tender, sebelum ajak berkongsi beli tanah yang kononnya boleh dijual dengan harga lebih tinggi dan seterusnya berkongsi keuntungan.

Setelah mangsa serahkan wang, suspek menghilangkan diri dan gagal dihubungi.

4. Suspek berpura-pura untuk beli tanah dan minta mangsa keluarkan wang simpanan kononnya untuk mengelakkan cukai. Suspek kemudiannya melarikan wang mangsa.

5. Mangsa beli tanah daripada suspek dan membuat pembayaran penuh. Namun setelah melihat tanah tersebut mendapati tanah itu milik orang lain.

6. Suspek buat perjanjian untuk jual tanah kepada mangsa dan minta bayar wang pendahuluan. Namun apabila mangsa hendak selesaikan semua bayaran, suspek jual tanah itu kepada orang lain.

7. Tukar hak milik tanah secara tidak sah dengan menggunakan identiti pihak ketiga serta memalsukan maklumat peribadi.

8. Mangsa beli tanah dari suspek dan membuat pembayaran penuh, sebelum mendapati keluasan tanah tidak sama seperti yang dikemukan dalam geran.

1. Sikap tidak teliti dan mudah terpedaya dengan tawaran harga tanah yang jauh lebih murah berbanding harga pasaran.

2. Tidak mengetahui prosedur sebenar dalam urusan jual beli tanah

3. Tidak merujuk atau mendapatkan pandangan daripada pihak ketiga

4. Tanah menjadi pilihan suspek untuk melakukan urus niaga palsu dengan mangsa kerana ia adalah asset yang mempunyai kecairan tinggi dalam pasaran semasa.

Sukar untuk kesan suspek kerana dalam kebanyakkan kes, mangsa gagal ambil identiti atau dokumen pengenalan suspek. Mangsa juga begitu mudah serahkan wang dan barang berharga tanpa sebarang dokumen jual beli dan resit pembayaran.

Pihak polis dan kementerian berkaitan terpaksa mengambil masa yang panjang untuk menyiasat satu-satu kes keran maklumat yang diberikan mangsa tidak lengkap.

Tip elak jadi mangsa dalam penipuan jual beli tanah

1. Jangan mudah terpedaya dengan tawaran jual atau beli tanah pada harga rendah sehingga sanggup bayar deposit berdasarkan ‘siapa cepat dia dapat’.

2. Orang ramai perlu lebih berhati-hati dalam urus niaga tanah kerana penipuan seumpama ini tidak menyasarkan golongan tertentu.

3. Semua pihak perlu bekerjasama membanteras kegiatan penipuan ini tidak kira dalam apa jua bentuk atau cara.

4. Orang ramai terutama masyarakat luar Bandar juga perlu meningkatkan pengetahuan mereka bagi mengelak menjadi mangsa penipuan.

5. Untuk sebarang jual beli tanah seeloknya mendapatkan pandangan pihak ketiga seperti penilaian dan juga peguam.

6. Berhati-hati jika anda ingin melakukan urusan jual beli tanah supaya tidak tertipu.

Diharapkan agar dengan sedikit sebanyak info dan perkongsian berkaitan ini dapat membantu anda semua dan semoga anda semua berjaya dalam pelaburan berkaitan TANAH.


Menteri Belanda Letak Jawatan Selepas Mengaku Menipu

Atas dasar integriti, Menteri Luar Belanda, Halbe Zijlstra meletak jawatan selepas mengaku bersalah menipu menghadiri satu mesyuarat pada tahun 2006 bersama Presiden Russia, Vladimir Putin.

Walaupun penipuan itu sudah berlalu 12 tahun lalu, Halbe tetap meneruskan keputusan beliau untuk meletak jawatan sebagai seorang menteri sehari selepas mengaku kesalahan beliau ini.

Halbe menipu tentang perjumpaan beliau bersama Vladimir Putin yang membincangkan tentang ‘Greater Russia’ ketika itu. Halbe mengaku yang beliau tidak berada di dalam bilik mesyuarat dan hanya mendengar tentang perbincangan ini daripada wakil yang hadir ke perjumpaan itu sahaja.

Pengumuman itu dibuat Halbe ketika sidang di Parlimen dan turut disaksikan Perdana Menteri Belanda, Mark Rutte. Halbe merupakan anggota VVD, parti pimpinan Rutte.

“Kita tinggal dalam negara di mana kebenaran adalah sangat penting. Jadi saya tidak nampak sebarang jalan yang lain selain daripada meletak jawatan,” Halbe ketika membuat ucapan terakhir di parlimen.

Halbe baru memegang jawatan beliau kurang daripada 4 bulan. Setakat ini masih belum ada pengganti untuk jawatan Halbe ini.


Menteri Besar Selangor Nafi Dakwaan Penduduk Orang Asli Sepang Diusir Untuk Projek Pelancongan

Sebuah perkampungan Orang Asli Mah Meri di Sepang, Selangor diusir bagi memberi laluan kepada tarikan pelancong yang dibina oleh syarikat berkaitan kerajaan negeri (GLC).

Menurut The Malaysian Insight, pembangunan tersebut merupakan perluasan resort mewah sedia ada Avani Sepang GoldCoast, milik Permodalan Negeri Selangor Bhd (PNSB).

20 tahun menetap di sana, penduduk Orang Asli Mah Meri tidak mempunyai hak milik tanah kerana kawasan tersebut adalah milik PNSB dan Majlis Perbandaran Sepang.

Pada 20 April 2021, 12 keluarga suku Mah Meri dari Kampung Orang Asli Bagan Lalang diberikan notis pengusiran yang meminta mereka meninggalkan rumah mereka dalam tempoh 30 hari.

Isu ini mendapat perhatian netizen dan rata-rata netizen tidak bersetuju dengan tindakan yang diambil iaitu merampas rumah penduduk Orang Asli tersebut. Malah, para netizen turut menyatakan solidariti terhadap penduduk Orang Asli.

While we stand and voice out for Palestine , let’s do the same for the Mah Meri tribe . Sign the petition , stand in solidarity with them . We can multitask !! https://t.co/A6CsD1du3x

— Mellissa 🍓🐸 #MakeSchoolASaferPlace (@justmoomin) May 14, 2021

The orang asli (Indigenous people) from the Mah Meri tribe is being evicted from their houses because the land will be used for tourism purposes. How cruel is this?In the middle of a pandemic? Put an end to this, this is terrible. @MuhyiddinYassin @AmirudinShari#ProtectMahMeri https://t.co/fhjunvLyk6

This is evil. They built their lives here. How are they supposed to vacate years' worth of life somewhere else in just 30 days in the middle of a fucking pandemic. Day by day my hatred for those in power increase. https://t.co/1GbX9DUESf

Laporan The Malaysian Insight mendapat perhatian Menteri Besar Selangor Amirudin Shari sekaligus menafikan laporan berita yang mendakwa bahawa Orang Asli suku Mah Meri di Bagan Lalang diusir dari perkampungan mereka oleh syarikat milik kerajaan negeri, Permodalan Negeri Selangor Bhd (PNSB).

Menurut Amirudin, kawasan yang dimaksudkan itu bukan perkampungan tanah Orang Asli seperti didakwa tetapi hanyalah pos sementara untuk memudahkan pekerja Orang Asli yang berulang alik dari kampung asal mereka ke tempat kerja di Bagan Lalang.

Respon kepada artikel ini telah dikeluarkan oleh PNSB. Rundingan telah dibuat secara berterusan oleh PNSB (pemilik tanah) dan komuniti Mah Meri. PNSB juga telah terima surat mohon lanjutan tempoh pengosongan, sedia beri pertimbangan sewajarnya berlandaskan undang-undang. https://t.co/kLHJTvniJb pic.twitter.com/Ilz7hCTrVT

— Amirudin Shari (@AmirudinShari) May 14, 2021

Tambahnya, komuniti Orang Asli itu telah bersetuju untuk mengosongkan tanah berkenaan dan telah menulis surat untuk memohon pelanjutan tempoh pengosongan. Malah, notis pengosongan dalam tempoh 30 hari telah diberikan sebelum ini dan boleh dipanjangkan lagi sekiranya perlu.

Untuk rekod, PSNB telah berhubung dengan komuniti Orang Asli berkenaan sejak tahun lalu dan juga memaklumkan bahawa mereka terbuka untuk membincangkan permintaan Orang Asli Mah Meri serta boleh memberikan lebih banyak masa bagi mengosongkan tanah berkenaan.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Kenali Briged Al-Qassam, Pejuang Yang Berjaya Menakutkan Tentera Zionis Israel

Kumpulan Rage Against The Machine Dikecam Peminat Kerana Sokong Palestin

Terima Soalan ‘Kurang Ajar’, Aliff Syukri Mengamuk Dan Marah AC Mizal Dalam Set Penggambaran?


Menteri Bimbang ‘Timah’ Berniat Normalkan Minuman Keras Di Kalangan Umat Islam

Menteri di Jabatan Perdana Menteri (Hal Ehwal Agama) Idris Ahmad mengutuk pengeluar minuman keras wiski Timah buatan Malaysia dan menyatakan bahawa pembuatannya bersikap ‘provokatif’. Selain itu, ahli parlimen PAS turut meminta agar namanya ditukar agar tidak menimbulkan kekeliruan dikalangan umat Islam di negara ini, lapor The Vibes.

Selain itu, beliau juga menyatakan bahawa penggunaan nama ‘Timah’ seolah-olah dibuat untuk menormalkan minuman keras di kalangan umat Islam, “Saya setuju namanya ditukar. Perkara provokatif seperti itu, yang boleh menimbulkan kekeliruan, tidak seharusnya berlaku. Alkohol adalah haram (bagi orang Islam), tanpa mengira namanya.”

Idris turut mempersoalkan apakah maksud di sebalik nama ini? dan adakah pembuat minuman keras ini sengaja mahu menormalkan budaya minum minuman beralkohol di negara ini?

Dalam satu kenyataan dari pembuat minum keras berkenaan, difahamkan bahawa nama Timah diambil dari perkataan Melayu untuk timah sempena perlombongan bijih timah yang berlaku di Tanah Melayu sewaktu zaman penjajahan Inggeris.

Bagaimanapun, golongan yang tidak senang dengan nama itu terus menerus menuduh pembuat minuman keras tersebut mengambil nama Timah sempena nama wanita Muslim – Fatimah.

Bagi Idris pula, walau apa pun alasan yang diberikan oleh pihak yang menghasilkan wiski tersebut, ia tetap tidak boleh diterima dan telah pun membuat aduan kepada Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Dalam Negeri.

Mufti Pulau Pinang, Datuk Seri Wan Salim Wan Mohd Noor pula turut mendesak pihak kerajaan mengarahkan syarikat jenama itu menukar jenama dan imej yang digunakan pada botolnya untuk mengekalkan keharmonian kaum di Malaysia.

“Sebilangan besar umat Islam juga tidak mengetahui asal-usul jenama Timah dan lelaki yang digambarkan pada label. Bagi mereka, Timah adalah nama pendek dari nama puteri Nabi. Saya mencadangkan agar jenama itu ditukar menjadi Captain Speedy, yang saya percaya lebih sesuai,” katanya seperti yang dilaporkan oleh FMT.

Sementara itu, Pertubuhan Kemasyarakatan Rakyat (Pekemas) pertubuhan bukan kerajaan Muslim meminta siasatan terhadap KPDNHEP kerana didakwa meluluskan nama tersebut.

“Penggunaan Timah nampaknya menghina umat Islam kerana anak Nabi Muhammad bernama Fatimah, dan pelancaran produk itu hampir dengan perayaan Maulidur Rasul (ulang tahun Nabi) bulan ini.

“Seperti yang kita ketahui, Islam adalah agama rasmi persekutuan. Sensitiviti umat Islam mesti dilindungi untuk mengelakkan ketegangan kaum di Malaysia,” katanya seperti yang dilaporkan oleh The Vibes.

Difahamkan bahawa wajah lelaki yang terpampar di botol Timah tersebut adalah Kapten Tristam Speedy yang dilantik sebagai Kapten Polis di Perak oleh Pembesar Larut, iaitu Ngah Ibrahim. Kapten Speedy juga sebelum itu pernah dilantik sebagai Superintenden Polis di Pulau Pinang namun berhenti apabila dia menerima tawaran lebih baik dari Pembesar di Perak.

Keputusan DBKL bekukan lesen arak boleh buat orang hilang kerja, kata kumpulan penjual. Klik pautan di bawah untuk membaca.

Keputusan DBKL Bekukan Lesen Arak Boleh Buat Orang Hilang Kerja, Kata Kumpulan Penjual

Kejam Dan Zalim, Kumpulan Lelaki Dipercayai Dari Malaysia Beri Kambing Minuman Keras

Kedai Runcit Di Kuala Lumpur Tidak Lagi Dibenarkan Jual Minuman Keras Mulai 1 Oktober 2021


Menteri Cadang ‘MRSM Berbayar’, Apa Kata Anda?

Menurut satu laporan oleh Sinar Harian, Menteri Kemajuan Luar Bandar dan Wilayah, Datuk Seri Ismail Sabri Yaakob mencadangkan penubuhan Maktab Rendah Sains Mara (MRSM) berbayar.

Pada masa ini, tempat di MRSM dikhususkan buat pelajar-pelajar daripada keluarga luar bandar khususnya mereka yang berpendapatan rendah.

Pada masa yang sama, terdapat ramai ibu bapa berpendapatan tinggi yang berminat untuk mendaftar anak mereka di MRSM.

“Oleh itu saya beri idea untuk mewujudkan MRSM berbayar kepada Majlis Amanah Rakyat untuk dikaji. MRSM ini akan diwujudkan di Lembah Klang dan mungkin mengenakan yuran yang rendah sedikit berbanding sekolah swasta atau sekolah antarabangsa.

“Namun kadar yuran MRSM berbayar akan bergantung kepada kos. Sekarang ia masih di peringkat terlalu awal untuk berbincang mengenai yurannya,” kata menteri itu.

Seperti ramai sedia maklum, MRSM memiliki sistem pendidikan berbeza yang holistik.

Penekanan mereka terhadap akademik, perkembangan sahsiah dan pembangunan bakat adalah di antara penyebab mengapa ibu bapa berminat menghantar anak-anak menyambung pelajaran menengah di sana.

Bagaimana dengan anda? Adakah berita ini menggembirakan atau meresahkan anda?

BACA: Pemergian Cikgu MRSM Ini Buka Kisah ‘My Add Math Notes’ Dari Kaca Mata Anaknya


Menteri Dan Timbalan Menteri Sedia Gaji Dipotong Demi Bantu Rakyat Malaysia

Dua menteri dan dua timbalan menteri telah menyatakan kesediaan mereka untuk pemotongan gaji dan elaun di tengah-tengah rasa tidak puas hati rakyat Malaysia terhadap kenaikan harga barang baru-baru ini, lapor Malay Mail.

Mereka ialah Menteri Pelancongan, Kesenian dan Kebudayaan Datuk Seri Nancy Shukri; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin; dan Timbalan Menteri Perpaduan Negara Wan Ahmad Fayshal Wan Ahmad Kamal, lapor Sinar Ahad hari ini.

“Jika semua orang berada di atas kapal, saya berada di atas kapal. Apa yang penting ialah semua orang berada pada halaman yang sama,” kata Nanta kepada media.

Beliau diminta menjawab cadangan pemotongan gaji yang dibuat oleh bekas menteri perdagangan antarabangsa dan industri Tan Sri Rafidah Aziz yang berkata dengan berbuat demikian akan menunjukkan empati kepada rakyat Malaysia yang bergelut dengan peningkatan kos sara hidup.

Dia turut berkata bahawa dia tidak mempunyai masalah jika kerajaan memutuskan untuk memotong gaji dan elaunnya untuk mengurangkan perbelanjaan awam.

“Selama 27 bulan saya memegang jawatan [sejak Mac 2020], menteri dan timbalan menteri telah melalui fasa di mana mereka tidak mempunyai gaji selama lima bulan,” katanya dipetik berkata.

Timbalan menteri Mas Ermieyati berkata pemotongan elaun dan gaji bukanlah sesuatu yang baharu, malah telah dilakukan sebelum ini.

Seperti Nanta, beliau menegaskan bahawa semasa Perintah Kawalan Pergerakan ketika wabak Covid-19 mula melanda, menteri tidak menerima gaji mereka selama tiga bulan, dan sebaliknya menyalurkan wang untuk membantu mereka yang memerlukan bantuan.

“Saya yakin rakan-rakan menteri saya yang lain juga merasakan perkara yang sama, dan mereka tidak akan keberatan mengenainya kerana mereka semua memikirkan rakyat,” katanya dipetik sebagai berkata.

Nancy memberitahu Sinar bahawa dia tidak akan menolak jika kerajaan mengarahkan pemotongan gaji menteri, tetapi menambah bahawa cadangan itu perlu dikemukakan kepada Menteri Kewangan Datuk Seri Tengku Zafrul Abdul Aziz.

“Tanya Menteri Kewangan kerana beliau tahu keadaan sebenar dana negara. Ia lebih mudah untuk dia menjelaskan berbanding saya,” katanya dipetik sebagai berkata.

Semalam, Menteri di Jabatan Perdana Menteri (Ekonomi) Datuk Seri Mustapa Mohamed memberitahu Sinar bahawa beliau bersetuju dengan cadangan Rafidah.

Bagaimanapun, Menteri Pembangunan Luar Bandar Datuk Seri Mahdzir Khalid berkata pemotongan 20 peratus gaji dan elaun menteri dan timbalan menteri bukanlah langkah kukuh untuk membantu rakyat Malaysia yang bergelut dengan kegawatan ekonomi.

Beliau berkata terdapat kaedah yang lebih berkesan untuk menangani kenaikan kos sara hidup, sambil menambah bahawa terdapat banyak inisiatif di bawah kepimpinan Perdana Menteri Datuk Seri Ismail Sabri Yaakob, yang duduk dan membincangkan isu-isu ini dua kali seminggu dengan menteri lain yang terlibat.

Elaun pengerusi FELDA naik kepada RM480,000 ditengah-tengah isu subsidi minyak dimansuhkan? Rujuk pautan di bawah untuk membaca.

Elaun Pengerusi FELDA Naik Kepada RM480,000 Ditengah-Tengah Isu Subsidi Minyak Dimansuhkan?


Menteri Hal Ehwal Agama Tegaskan Vape Tetap Haram Bagi Umat Islam

Sudah mencapai keputusan bagi akhir tahun 2015, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar baru-baru ini menegaskan sekali lagi pengharaman atau larangan penggunaan vape itu berdasarkan keputusan Muzakarah Khas Jawatankuasa Fatwa Majlis Kebangsaan.

Difahamkan meskipun terdapat alasan memaklumkan bahawa vape atau rokok elektronik membantu golongan perokok tegar dalam proses mengurangkan gejala merokok, namun adalah wajar dielakkan penggunaannya terutama sekali kepada golongan yang berjinak-jinak tanpa sebarang tujuan munasabah.

Daripada perspektif syarak, hukum pengharaman memakan atau meminum atau mengambil bahan-bahan yang memudaratkan disebut oleh ulama daripada keempat-empat mazhab iaitu Hanafi, Maliki, Syafie dan Hambali dalam kitab-kitab mereka.

Beliau memaklumkan ulama keempat-empat mazhab itu menyatakan bahawa bahan yang memudaratkan tubuh badan haram dimakan, diminum atau diambil sekalipun ia suci seperti racun, tanah, kaca dan seumpamanya.

Tambahnya lagi, antara kriteria kemudaratan diambilkira oleh Islam dalam pengharaman sesuatu makanan atau minuman atau bahan ialah kemudaratan bahan itu terbukti dengan jelas atau nyata.

Beliau berkata demikian dalam jawapan bertulis yang disiarkan di laman sesawang Parlimen semalam sebagai menjawab soalan dikemukakan Mohd Hasnizan Harun (PN-Hulu Selangor).

Mohd Hasnizan meminta Perdana Menteri menyatakan pendirian Majlis Kebangsaan Hal Ehwal Ugama Islam Malaysia (MKI) mengenai penggunaan vape yang memberikan kesan kepada kesihatan.


Menteri Indonesia ‘Claim’ Situasi COVID-19 Di Negaranya Lebih Baik Berbanding Malaysia Dan Singapura

Menteri Penyelaras Hal Ehwal Maritim dan Pelaburan Indonesia Luhut Binsar Pandjaitan mendakwa bahawa jumlah kes COVID-19 di Indonesia terus menurun sambil menambah bahawa situasi wabak di sana lebih baik berbanding daripada negara jiran di rantau ASEAN, lapor Kompas.

“Berbanding dengan negara-negara jiran di ASEAN, khususnya (COVID-19) Indonesia termasuk yang paling rendah,” kata Luhut dalam sidang media dalam talian, “Indeks pemulihan COVID-19 Indonesia yang dikeluarkan oleh Nikkei menunjukkan kedudukan Indonesia jauh lebih baik daripada Singapura, Malaysia dan Thailand.”

Alasan beliau disebalik kenyataan terbabit adalah, dalam seminggu terakhir kes COVID-19 harian nasional turun sebanyak 98.4 peratus berbanding puncaknya pada pertengahan Julai 2021. Sementara itu, Java-Bali mengesahkan kes jatuh sebanyak 98.99 peratus. Bukan hanya itu, jumlah kematian pesakit COVID-19 setiap hari juga terus menurun. Data terbaru pada 10 Oktober 2021, menunjukkan bahawa terdapat 39 kematian di seluruh negara dan 17 kematian di Jawa-Bali.

Bagi program vaksinasi pula, Luhut mengatakan bahawa suntikan vaksin COVID-19 di Indonesia sedang berada pada laluan yang positif di mana terdapat peningkatan dalam liputan vaksin, terutamanya di kalangan orang tua. Tahap pertama vaksinasi di Jawa-Bali mencapai 40 peratus pada 10 Oktober, meningkat 8 peratus sejak 13 September 2021.

Memetik laporan Sinar Harian, situasi COVID-19 di Malaysia juga sebenarnya jauh lebih baik berbanding beberapa bulan yang lalu. Dalam satu kenyataan oleh Ketua Pengarah Kesihatan, Tan Sri Dr Noor Hisham, beliau menyatakan bahawa Malaysia kini sudah menunjukkan trend positif yang kita akan pulih daripada wabak COVID-19.

Secara keseluruhan, Dr Noor Hisham berkata trend menurun telah ditunjukkan sejak Minggu Epidemiologi (ME) ke-34 lagi – indikator utama bagi kes harian kes aktif, kematian, kes ICU dan pesakit yang memerlukan alat bantuan pernafasan.

“Pada ME ke-40 iaitu daripada 3 hingga 9 Oktober, terdapat sebanyak 63,722 kes Covid-19 telah dilaporkan berbanding 83,368 kes pada ME ke-39. Ia turun sebanyak 23. 6 peratus,” katanya sambil menjelaskan penurunan itu juga telah berlaku secara konsisten sejak enam minggu kebelakangan ini iaitu pada ME ke-34.

Tambah Dr Noor Hisham lagi, sebanyak 133,806 kes aktif dilaporkan pada ME ke-40 iaitu penurunan 21.0 peratus berbanding ME ke-39. Manakala dari segi kematian, KKM merekodkan sebanyak 700 kes kematian dengan purata 100 kes sehari pada ME ke-40 iaitu menurun 50.2 peratus berbanding minggu sebelumnya.

Manakala pesakit yang memerlukan rawatan di ICU pula menurun sembilan peratus berbanding ME ke-39 dan bagi alat bantuan pernafasan pula menunjukkan penurunan sebanyak 11.2 peratus iaitu 331 kepada ME ke-40.

Malaysia juga mencatatkan penurunan dari segi kluster dengan hanya mencatatkan 79 kluster pada ME-40. Terdapat penurunan kluster sebanyak 21 kluster berbanding ME-39.

Pengacara ini temuramah kerusi kosong, Menteri Kesihatan Indonesia hilang selepas kes COVID-19 naik. Untuk bacaan lanjut, klik pautan di bawah.

Pengacara Ini Temuramah Kerusi Kosong, Menteri Kesihatan Indonesia ‘Hilang’ Selepas Kes COVID-19 Naik

Kematian Kini 32 Kes, Lebih 600,000 Penduduk Indonesia Berisiko Positif COVID-19

Coronavirus Uji Kemanusiaan, Rakyat Indonesia Halang Jenazah COVID-19 Ditanam Kerana Takut Dijangkiti


Menteri Jelaskan Kenapa Balik Kampung Dan Ziarah Mungkin Tidak Dibenarkan Tahun Ini

Mungkin ramai dalam kalangan kita yang tertanya-tanya apakah sebab sebenar yang menyebabkan kita  berkemungkinan tidak boleh menyambut Hari Raya Aidilifitri dan mengamalkan tradisi seperti balik kampung dan ziarah-menziarahi seperti biasa tahun ini.

Perkara ini menjadi persoalan besar buat sebahagian daripada kita sedangkan premis perniagaan dan sektor ekonomi pula dibenarkan beroperasi, namun apabila tiba giliran untuk beraya kita tidak dibenarkan dan terpaksa mengamalkan ‘normal baru’ dalam menyambutnya untuk tahun ini.

Kerajaan melalui Perintah Kawalan Pergerakan Bersyarat (PKPB) ketika ini membenarkan sebahagian besar sektor ekonomi dan perniagaan untuk kembali beroperasi seperti biasa dengan mengamalkan SOP yang telah ditetapkan.

Pembukaan ekonomi ini sekaligus membenarkan orang ramai untuk keluar bekerja tetapi apa yang menjadi persoalan ketika ini adalah kenapa kita dibenarkan untuk keluar bekerja dan melakukan aktiviti harian yang lain tetapi bukannya menyambut hari raya?

Kepada anda yang mempunyai persoalan dan keliru dengan pertindihan itu, mungkin penjelasan daripada Menteri Kanan (Kluster Keselamatan) Ismail Sabri Yaakob ini boleh merungkai segala kekeliruan yang timbul berkaitan dengan sambutan hari raya yang akan tiba tidak lama lagi.

Menurut laporan Astro Awani yang memetik siaran langsung menteri itu di Bernama TV, beliau menjelaskan hal ini adalah kerana ianya sedikit sukar untuk mengamalkan pematuhan SOP yang ditetapkan KKM ketika menyambut hari raya- terutama di kampung-kampung.

Manakala di premis-premis perniagaan pula, SOP ini adalah lebih mudah untuk diikuti oleh masyarakat dan orang ramai, jelasnya.

“Sebagai contoh siapa yang nak masuk mesti beratur, jarak satu meter.. jarakan sosial mesti dijaga, sebelum masuk juga kena saring dan untuk masuk juga kena ada jumlah tertentu yang kita perlu tetapkan, jadi semua SOP itu kita jelas.

“Tetapi balik kampung siapa yang nak pantau, dalam satu rumah tiba-tiba berpeluk-peluk dengan saudara-mara, macam mana kita nak pastikan jarakan sosial berlaku, bagaimana nak pastikan ada yang periksa suhu setiap orang yang masuk ke rumah,” katanya dalam program ‘Ruang Bicara’ Bernama TV.

Beliau bagaimanapun pada masa sama menegaskan keputusan untuk memberikan kebenaran untuk pulang ke kampung tertakluk kepada bidang kuasa Menteri Kesihatan untuk mengeluarkan sebarang arahan berkaitan Perintah Kawalan Pergerakan.

“Seperti saya katakan, kita akan rujuk kepada Kementerian Kesihatan, kerana Akta 342 ini adalah akta di bawah kementerian ini, dan di dalam akta ini Menteri Kesihatan boleh keluarkan arahan, jadi arahan menteri pada ketika ini, tidak boleh,” katanya.

Ismail Sabri pada semalam memberitahu tiada aktiviti menziarah dibenarkan untuk tahun ini termasuk buat mereka yang berada dalam negeri yang sama. Ini sekaligus menimbulkan persoalan mengapa perkara itu tidak dibenarkan sedangkan orang ramai dibenarkan untuk keluar bekerja dan sebagainya.

Baca perkongsian semasa mengenai COVID-19 dan PKP dalam negara kita di sini. Klik pautan di bawah untuk membaca.

Ziarah Hari Raya Tidak Dibenarkan Walau Dalam Negeri Yang Sama

PKPB Bolehkan Empat Sekeluarga Keluar Rumah Menaiki Sebuah Kenderaan

PM Umum Tiada ‘Balik Kampung’ Untuk Tahun Ini


Menteri Kerja Raya Arah Pelaksanaan RFID Dipertingkat, 12 Lorong Baharu Ditambah April Ini

Walaupun fungsi RFID itu untuk melancarkan aliran trafik di plaza tol, namun oleh kerana terdapat kekurangan dalam pelaksanaannya telah menyebabkan pengguna rasa kurang senang dengan teknologi itu.

Pada pagi tadi Menteri Kerja Raya, Datuk Seri Alexander Nanta Linggi telah bertemu dengan wakil-wakil dari Touch n’ Go, Lembaga Lebuhraya Malaysia dan PLUS bagi mendapatkan maklumat jelas mengenai isu RFID.

“Berdasarkan rungutan yang banyak diterima, rata-rata pengguna transaksi ini mengeluh mengenai kekurangan laluan transaksi RFID yang menyebabkan kesesakan teruk di plaza tol.

“Isu keselamatan juga turut dibangkitkan di mana pengguna jalan raya mempersoalkan kedudukan laluan RFID di plaza tol yang berubah-ubah yang telah menyebabkan kemalangan,” petik kenyataan rasminya di Facebook.

Hasil pertemuan pagi tadi, Menteri Kerja Raya mengarahkan tindakan diambil secepat mungkin yang menjurus kepada penyelesaian masalah di samping memastikan keselamatan semua pihak terjamin.

Tambah beliau lagi, pihak PLUS Expressway Berhad sudah bersetuju untuk menambah lorong RFID demi keselesaan pengguna. Buat permulaan, sebanyak 12 lorong akan ditambah selewat-lewatnya pertengahan April ini.

“Perincian lokasi lorong yang akan ditambah dan lain-lain perkara berkaitan akan turut diumumkan hari ini,” kata Datuk Seri Alexander.

*Ikuti Facebook dan Instagram VOCKET CAR CLUB untuk ketahui perkembangan dan isu semasa automotif dari dalam dan luar negara.